title: 3GP

text: 3GP tallentaa videon MPEG-4- tai H.263-muodossa ja audion AMR-NB- tai AAC-LC-muodossa. 3GP myös sisältää tiedon kuvan koosta ja taajuudesta, jotta kuva on oikein ohjattavissa matkapuhelimen näytölle.


title: 3GP

text: 3GP:tä voi katsoa tietokoneella esimerkiksi VLC media playerilla, Media Player Classicilla, MPlayerilla ja QuickTimella.


title: Lee Sun-Hee

text: Lee Sun-Hee (s. 21. lokakuuta 1978 Soul) on eteläkorealainen taekwondon olympiavoittaja ja maailmanmestari. Hän voitti olympiakultaa naisten 67 kilon sarjassa Sydneyn olympialaisissa 2000 sekä maailmanmestaruuden vuonna 2003.


title: Atulat

text: Atulat eli "pinsetit" ovat apuväline, joiden avulla on helpompi tarttua ja käsitellä pieniä esineitä ihmiskäsin. Atulat on yleensä valmistettu metallista tai muovista. Atuloiden toinen kärki on kiinteästi kiinni ja toiset kärjet avoinna. Niitä yhteenpuristamalla atulat tarttuvat kohteeseensa.


title: Atulat

text: Kahta tikkua käytettiin kolmannen kiinnipitämiseen, kun sitä kuumennettiin tulessa. Historiasta löytyy todisteita, että roomalaiset laivanrakentajat käyttivät atuloiden kaltaisia työkaluja irrottaessaan nauloja rakennelmista.


title: Atulat

text: Atuloita käytetään muun muassa kosmetiikassa (ihonhoitoon) ja steriloituna haavanhoidossa poistamaan vieraita hiukkasia haavasta. Niitä käytetään myös postimerkkeilyssä, pienoismallien kokoamisessa sekä elektroniikassa pienten komponenttien käsittelyyn.


title: Atulat

text: "Optisilla pinseteillä" käsitellään mikroskooppisen pieniä kohteita kuten yksittäisiä atomeja. Lasersäteen säteilyvoima siirtää pieniä partikkeleja. Biologisissa tieteissä näitä laitteita käytetään voimiin pikoNewtonien mittakaavassa ja etäisyyksissä nanometrien mittakaavassa. Etäisyydet vaihtelevat 10 nm - 100 mm.


title: Atulat

text: "Magneettiset pinsetit" ovat magneettinen voima yksittäisten molekyylien (kuten DNA) käsittelyyn paramagneettisten vaikutusten kautta.


title: Runeberg-palkinto

text: Runeberg-palkinto () on suomalainen kirjallisuuspalkinto, joka myönnetään vuosittain Johan Ludvig Runebergin syntymäpäivänä 5. helmikuuta. Palkinto on jaettu vuodesta 1987.


title: Runeberg-palkinto

text: Palkinnon jakavat yhdessä Porvoon kaupunki, sanomalehti Uusimaa, Suomen Kirjailijaliitto, Suomen arvostelijain liitto ja Finlands Svenska Författareförening. Vuonna 2015 palkinnon suuruus oli 10 000 euroa. Valintalautakunta asettaa ehdokkaat, joiden joukosta palkintolautakunta valitsee palkinnon saajan.


title: Stephen Harper

text: Stephen Joseph Harper (s. 30. huhtikuuta 1959 Toronto) on kanadalainen poliitikko, joka toimi Kanadan pääministerinä vuosina 2006–2015 ja Kanadan konservatiivipuolueen puheenjohtajana vuosina 2004–2015. Harper on ollut parlamentin jäsen Calgarysta vuosina 1993–1997 edustaen Reformipuoluetta ja vuodesta 2002 edustaen ensin Kanadan allianssia ja myöhemmin konservatiivipuoluetta.


title: Stephen Harper

text: Harper syntyi ja kasvoi Torontossa, opiskeli vähän aikaa Toronton yliopistossa, mutta muutti Edmontoniin, josta hän sai töitä tietokoneohjelmoijana Albertan öljyteollisuudessa. Hän suoritti myöhemmin taloustieteen tutkinnon Calgaryn yliopistossa. Harper meni naimisiin Laureen Teskeyn kanssa vuonna 1993. Heillä on kaksi lasta, Benjamin ja Rachel.


title: Stephen Harper

text: Harper oli yksi populistisen Kanadan reformipuolueen () perustajista professorinsa Preston Manningin kanssa 1987. Harper jätti parlamentin 1997 ja siirtyi lobbausryhmä "National Citizens’ Coalitionin" palvelukseen. Reformipuolue liittyi 2000 konservatiiviseen Kanadan allianssiin (). Vuonna 2002 Harperista tuli puolueen sekä opposition johtaja, ja hän liitti puolueen Kanadan edistyksellisen konservatiivipuolueen () kanssa vuonna 2003 Kanadan konservatiivipuolueeksi.


title: Stephen Harper

text: Kanadan konservatiivipuolueen johtoon Harper valittiin maaliskuussa 2004.


title: Stephen Harper

text: Konservatiivipuolue sai Harperin johdolla 124 paikkaa tammikuun 2006 vaaleissa, ja Harper muodosti vähemmistöhallituksen päättäen yli vuosikymmenen liberaalien hallitusvallan. Hallitus on heikoin sitten vuoden 1982 perustuslain jälkeen muodostettu.


title: Stephen Harper

text: Hallitukseensa Harper nimitti ulkomaankauppaministeriksi David Emersonin, joka oli valittu liberaalien edustajana, mutta vaihtoi puoluetta ennen kautensa alkamista. Tämä oli Kanadan historiassa ainutlaatuinen loikkaus.


title: Stephen Harper

text: Harper on lausunut Kanadan olevan osa Yhdysvaltain ohjuskilpeä, jota edellinen pääministeri Paul Martin vastusti. Ensimmäisen merentakaisen matkansa hän teki 11–12. maaliskuuta 2006 Afganistaniin, jossa on ollut kanadalaisjoukkoja vuodesta 2001. Kanada kärsi raskaat tappiot taisteluissa Etelä-Afganistanissa, jossa oli kuollut 77 kanadalaista sotilasta tammikuuhun 2008 mennessä.


title: Stephen Harper

text: Vastustajat syyttivät Harperia "bushilaiseksi" äärimmäisyysmieheksi, joka pyrkisi kumoamaan Kanadan aborttioikeuden ja homoparien avioliitot. Hän osoitti kuitenkin olevansa kovan linjan oikeistolaista maltillisempi, vaikka onkin lausunut haluavansa kumota edellisen liberaalihallituksen kesäkuussa 2005 sallimat homoavioliitot.


title: Stephen Harper

text: Harper herätti huomiota nimittämällä ranskankielistä Québecia "kansakunnaksi" (nation) Lausahduksen jälkeen keskusteltiin siitä, mitä pääministeri tällä tarkoitti, ja hän itse sanoi viitanneen jonkinlaiseen kulttuuriseen omaleimaisuuteen.


title: Stephen Harper

text: Kesäkuussa 2008 Harperin hallitus pyysi anteeksi 1970-luvulle jatkunutta alkuperäisasukkaiden lasten pakkoassimilointia eurooppalaiseen kulttuuriin sisäoppilaitoksissa.


title: Stephen Harper

text: Harperin hallituksen vähemmistö parlamentissa haittasi sen työskentelyä ja oppositio pystyi viivyttämään lainsäädäntöä rajatta. Syyskuussa 2008 hän pyysi kenraalikuvernööriä hajottamaan parlamentin ja uudet vaalit järjestettiin ennenaikaisesti 14. lokakuuta 2008.


title: Stephen Harper

text: Vaaleissa konservatiivit vahvistivat asemiaan (143, ennen 127) ja liberaalit menettivät yhdeksäntoista paikkaa, mutta konservatiivipuolue ei edelleenkään saanut enemmistöä parlamenttiin, ja oltiin samassa tilanteessa kuin edellisten vaalien jälkeen. Harperia arvosteltiinkin siitä että vaalit tulivat maksamaan 300 miljoonaa dollaria.


title: Stephen Harper

text: Vaalien jälkeen parlamentissa koottiin historiallinen liittouman pääministerin erottamiseksi ja muiden puolueiden muodostaman koalition nostamiseksi valtaan. Parlamentin oli tarkoitus äänestää hallituksen luottamuksesta maanantaina 8. joulukuuta. Harper pyysi 4. joulukuuta kenraalikuvernööri Jeania lähettämään parlamentin lomalle, jotta luottamuslauseäänestystä ei voitaisi pitää. Tauko parlamentin toiminnassa jatkui 26. tammikuuta 2009 asti.


title: Stephen Harper

text: Harperin hallitus kaatui 25. maaliskuuta 2011 epäluottamuslauseeseen, ja hän jätti eronpyyntönsä kenraalikuvernööri David Johnstonille.


title: Jakob Bernoulli

text: Jakob Bernoulli (27. joulukuuta 1654 Basel, Sveitsi – 16. elokuuta 1705 Basel), tunnetaan myös nimillä Jacob, Jacques ja James Bernoulli, oli sveitsiläinen matemaatikko ja tiedemies. Hän oli matemaatikko Johann Bernoullin vanhempi veli.


title: Jakob Bernoulli

text: Bernoullin ollessa nuori hänen vanhempansa pakottivat hänet opiskelemaan filosofiaa ja teologiaa, vaikka hänen todellinen intohimonsa oli matematiikka. Hän suoritti filosofiantutkinnon Baselin yliopistossa 1671 ja vuonna 1676 hänestä tuli teologian lisensiaatti. Vanhempiensa toiveiden vastaisesti hän kuitenkin opiskeli myös matematiikkaa ja tähtitiedettä.


title: Jakob Bernoulli

text: Saatuaan tutkintonsa valmiiksi Bernoulli muutti vuonna 1676 Geneveen ja työskenteli siellä tuutorina. Myöhemmin hän muutti Ranskaan ja vietti siellä kaksi vuotta opiskellen René Descartesin seuraajien kanssa. 1680-luvun alussa Bernoulli matkusti Alankomaihin ja Englantiin tavaten useita tunnettuja matemaatikkoja.


title: Jakob Bernoulli

text: Matkojensa jälkeen Bernoulli palasi kotikaupunkiinsa ja alkoi opettaa mekaniikkaa Baselin yliopistossa vuonna 1683. Hänet nimitettiin matematiikan professoriksi 1687.


title: Jakob Bernoulli

text:
Bernoullin tunnetuin kirja on todennäköisyyslaskentaa käsittelevä "Ars Conjectandi".
Siinä hän muun muassa esitti ensimmäisen matemaattisesti täsmällisen muotoilun periaatteelle, joka nykyisin tunnetaan suurten lukujen lakina. Teos kuitenkin julkaistiin vasta vuonna 1713, kahdeksan vuotta tekijänsä kuoleman jälkeen eikä sen vuoksi saanut sille kuuluvaa asemaa todennäköisyyslaskennan kehittymisessä. Bernoulli oli työstänyt suurimman osan todennäköisyyslaskentaideoistaan jo 1680-luvulla.


title: Jakob Bernoulli

text: Bernoulli tunnetaan myös latinankielisen lausahduksen ”Eadem mutata resurgo” (suom. ”Nousen jälleen muuttuneena ja silti ennallani”) kehittäjänä. Lentävä lause viittasi alun perin logaritmiseen spiraaliin, jonka Descartes esitteli ensimmäisenä. Lausahdus on kirjoitettu Bernoullin hautakiveen.


title: Uljas Pulkkis

text: Uljas Voitto Pulkkis (s. 22. heinäkuuta 1975) on suomalainen säveltäjä. Hän opiskeli aluksi matematiikkaa Helsingin yliopistossa mutta vaihtoi pääaineekseen musiikkitieteen ja alkoi opiskella sävellystä Harri Vuoren johdolla. Pulkkis jatkoi opintojaan Sibelius-Akatemiassa Tapani Länsiön oppilaana.


title: Uljas Pulkkis

text: Pulkkis on vakiinnuttanut asemansa yhtenä suosituimmista nykysäveltäjistä Suomessa. Hän voitti Kuningatar Elisabetin sävellyskilpailussa ensimmäisen palkinnon vuonna 1999 teoksellaan "Tears of Ludovico" (pianolle ja pienelle orkesterille). Tämän lisäksi suurta huomiota herätti myös viulukonsertto "Enchanted Garden" (2000), joka sai kantaesityksensä vuoden 2000 Ung Nordisk Musik -festivaalilla Helsingissä. Kappale voitti lisäksi vuonna 2001 Unescon Rostrumin (Vuosittainen UNESCO:n ja Kansainvälisen musiikkineuvoston järjestämä sävellyskuuntelu) yleisen sarjan.


title: Uljas Pulkkis

text: Uljas Pulkkis sävelsi Ilmajoen Musiikkijuhlille kausille 2013–2014 kantaesityksenä Urho Kekkosesta kertovan oopperan, jonka libreton kirjoitti Lasse Lehtinen.


title: Omar Linares

text: Omar Izquierdo Linares (s. 23. lokakuuta 1967 Pinar del Río) on kuubalainen baseballpelaaja ja olympiavoittaja. Kolmospesämies Linares oli Kuuban joukkueessa voittamassa olympiakultaa 1992 ja 1996 sekä hopeaa 2000. World Cupissa hän oli Kuuban voittojoukkueessa 1998 ja 2001. Vuonna 2002 Linares siirtyi ammattilaiseksi Japaniin Chunichi Dragons -joukkueeseen.


title: Independência total

text: Independência total ("Täydellinen itsenäisyys") on São Tomé ja Príncipen kansallislaulu. Laulun, joka otettiin käyttöön 1975, on kirjoittanut Alda Neves da Graça do Espírito Santo ja säveltänyt Manuel dos Santos Barreto de Sousa e Almeida.


title: Independência total

text: oleva ja yksi,


title: Arkadi ja Boris Strugatski

text: Arkadi Natanovitš Strugatski (; 28. elokuuta 1925 Batumi, Gruusian SNT – 12. lokakuuta 1991 Moskova) ja Boris Natanovitš Strugatski (; 14. huhtikuuta 1933 – 19. marraskuuta 2012 Pietari) eli Strugatskin veljekset ovat tunnetuimpia neuvostoliittolaisia tieteiskirjailijoita. He kirjoittivat teoksensa yhteistyössä.


title: Arkadi ja Boris Strugatski

text: Arkadi Strugatski oli koulutukseltaan japanin kielen kääntäjä. Boris Strugatski oli matemaatikko ja tähtitieteilijä. Veljesten teoksissa elävät rinnakkain sekä humanistiset että luonnontieteelliset teemat.


title: Arkadi ja Boris Strugatski

text: Boris Strugatski kirjoitti veljensä kuoleman jälkeen vielä kaksi romaania, mutta keskittyi lähinnä kantaa ottavaan kirjoitteluun demokraattisen opposition lehdistössä. Hän kävi myös oppositiolehti Novaja Gazetassa kirjeenvaihtoa Mihail Hodorkovskin kanssa tulevaisuudenvisioistaan.


title: Arkadi ja Boris Strugatski

text: Kommunistisen utopiakirjallisuuden parissa uransa 1950-luvulla aloittaneet Strugatskit joutuivat 1960-luvun lopulla sensuurin hampaisiin vähentäessään teknologisia painotuksia ja keskittyessään heijastamaan oman aikansa todellisuutta mielikuvituksellisten elementtien avulla ja yleissävyn muuttuessa pessimistisemmäksi. Myöhemmästä linjastaan kirjailijat itse käyttävät nimitystä "yhteiskuntafantasia". Se tarjoaa kriittisen näkökulman nykyhetken ilmiöihin esittämällä ne etäännytetyssä muodossa (eli kärjistettyinä ja fantasiamaailmaan sijoitettuna).


title: Arkadi ja Boris Strugatski

text: Strugatskien teoksista tunnetuimpia on "" (1972), jonka pohjalta Andrei Tarkovski ohjasi elokuvan "Stalker" (1979). Myös Fjodor Bondartšukin ohjaama elokuva "Asuttu saari" pohjautuu heidän teokseensa.


title: Eero Tarasti

text: Eero Aarne Pekka Tarasti (s. 27. syyskuuta 1948 Helsinki) on suomalainen musiikintutkija, semiootikko, pianisti ja kirjailija, musiikkitieteen professori Helsingin yliopistossa vuosina 1984–2016; sitä ennen hän oli taidekasvatuksen professori 1979–1983 ja musiikkitieteen professori 1983 Jyväskylän yliopistossa.


title: Eero Tarasti

text: Eero Tarasti on toiminut vierailevana professorina Pariisin yliopistossa Sorbonnessa 1995, Pariisin VIII yliopistossa 2002, Aix-Marseillen yliopistossa 2002, Tarton yliopistossa 1997–1998, Minnesotan yliopistossa 1999. Hän oli Japan Foundationin fellow 1991, Indianan yliopiston fellow ja research associate 1993–1994, CNRS/Sorbonnen tutkijana 2008, sen tohtorikoulun tieteellisen neuvoston jäsenenä 1998–2014, Umberto Econ johtaman Istituto Superiore Scienze Umanen johtokunnan jäsenenä 2005–2015.


title: Eero Tarasti

text: Hän on pitänyt vierailuluentoja ja luentokonsertteja lähes kaikissa Euroopan maissa sekä Yhdysvalloissa, Kiinassa, Japanissa, Venäjällä, Kazakstanissa, Iranissa, Meksikossa, Brasiliassa, Argentiinassa, Chilessä ja Perussa. Hän on järjestänyt 80 kansainvälistä kongressia Suomessa ja ulkomailla.


title: Eero Tarasti

text: Hän on ohjannut/toiminut vastaväittäjänä/esitarkastajana 105 väitöskirjassa kotimaassa ja ulkomailla.


title: Eero Tarasti

text: Eero Tarasti on perustanut Imatran kansainvälisen semiotiikan instituutin ja toiminut sen puheenjohtajana 1988–2013; hän oli Kansainvälisen semiotiikan yhdistyksen varapuheenjohtaja 1994–2003 ja puheenjohtaja 2004–2014. Hän on aikakauslehti "Synteesin" perustaja ja päätoimittaja vuodesta 1982. Hän on kansainvälisen julkaisusarjan "Acta semiotica fennica" perustaja ja päätoimittaja vuodesta 1988. Hän on Helsingin yliopiston musiikkiseuran perustaja ja puheenjohtaja vuodesta 1989.


title: Eero Tarasti

text: Hän opiskeli pianonsoittoa Helsingissä ensin Helsingin Kansankonservatoriossa (Aino Salmela-Hälvä) ja sitten yksityisesti Kaisa Arjavalla ja edelleen Sibelius-Akatemiassa (1967–1975) sekä Wienissä N. Floresin ja Pariisissa Jules Gentilen ja Jacques Février'n johdolla sekä Rio de Janeirossa Heitor Alimondan johdolla.


title: Eero Tarasti

text: Tarastin isä oli kansliapäällikkö Aarne Tarasti. Hänen veljensä on Lauri Tarasti, ja hänen puolisonsa on pianisti, musiikintutkija Eila Tarasti o.s. Tahvonen.


title: Eero Tarasti

text: Valmistuttuaan ylioppilaaksi Helsingin normaalilyseosta vuonna 1967 Tarasti opiskeli Helsingin yliopistossa aluksi teoreettista filosofiaa ja valtiotieteitä, mutta Erik Tawaststjernan kehotuksesta hän valitsi musiikkitieteen vuonna 1968. Hän opiskeli myös Pariisissa Claude Lévi-Straussin sekä A. J. Greimasin johdolla. Hän suoritti filosofian kandidaatin tutkinnon vuonna 1973 ja lisensiaatintutkinnon vuonna 1976.


title: Eero Tarasti

text: Tarastin väitöskirja "Myth and Music" tarkastettiin Helsingin yliopistossa 1978. Sen aiheena on myytin estetiikan ilmeneminen taidemusiikissa, ja se julkaistiin 1978 kansainvälisen kustantajan Mouton de Gruyterin  julkaisusarjassa. Kirja on käännetty myös suomeksi ja ranskaksi. Hän on tehnyt tutkimustyötä myös Brasiliassa ja julkaissut Heitor Villa-Lobosin elämäkerran (1987, engl. 1994). Hän on julkaissut n. 400 artikkelia ja esseitä, ja 40 teosta eri kielillä. Hän on julkaissut kaksi romaania: "Professori Amfortasin salaisuus" (1995, myös viroksi ja ransk.) ja "Eurooppa/Ehkä" (2016; ilmestynyt jo aiemmin 2012 ransk. "Le retour à la Villa Nevski" ja  ital. "L’eredità di Villa Nevski)".


title: Eero Tarasti

text: Tarasti toimi Jyväskylän yliopistossa taidekasvatuksen ja musiikkitieteen professorina vuoteen 1984 saakka, jolloin hän siirtyi Helsinkiin. Tarasti on hoitanut Helsingin yliopiston musiikkitieteen professuuria vuodesta 1984 vuoteen 2016; hän on ollut Imatralla vuosina 1988–2013 toimineen Kansainvälisen semiotiikan instituutin ISI:n perustajana ja johtajana.


title: Eero Tarasti

text: Professori Tarasti on ollut Suomalaisen Tiedeakatemian jäsen vuodesta 1987, Academia Europæan jäsen vuodesta 1989 ja Suomen Tiedeseuran jäsen vuodesta 1998. Hän on lukuisien kansainvälisten tiedeyhdistysten, johtokuntien ja julkaisujen neuvostojen jäsen.


title: Eero Tarasti

text: Vuonna 2016 Tarasti perusti Kulttuuriperintöjen Akatemian, Academy of Cultural Heritages (ACU) –instituution, joka toimii Suomessa ja Kreikassa; hän on sen puheenjohtaja.


title: Soomaaliyeey toosoo

text: Soomaaliyeey toosoo () oli Somalian kansallislaulu vuosina 2000–2012. Maan itsenäistyttä Italian ja Ison-Britannian vallasta vuonna 1960, Somalia otti käyttöön Giuseppe Blancin (1886–1969) kirjoittaman tekstittömän hymnin. Tämä pysyi käytössä aina vuoteen 2000, jolloin uusi hymni korvasi sen. "Soomaaliyeey toosoo" on vanha, tunnettu somalialainen kansanlaulu.


title: Soomaaliyeey toosoo

text: Vuonna 2012 "Qolobaa Calankeed" korvasi "Somaaliyeey toosoon".


title: Soomaaliyeey toosoo

text: "Kertosäe":


title: Koste Seselwa

text: Koste Seselwa (”Seychelliläiset, tulkaa yhteen”) on Seychellien kansallislaulu. Laulu otettiin käyttöön maan itsenäisyyspäivänä, 18. kesäkuuta 1996, maan siirryttyä monipuoluejärjestelmään. Laulun ovat säveltäneet ja sanoittaneet Davdi Francois Marc André ja George Charles Robert Payet.


title: Koste Seselwa

text: Kreoliranskaksi


title: Koste Seselwa

text: Käännös (Englanninkielisen käännöksen kautta)


title: Nagisa Ōshima

text: Nagisa Ōshima (, 31. maaliskuuta 1932 Kioto – 15. tammikuuta 2013) oli japanilainen elokuvaohjaaja ja -käsikirjoittaja. Ōshiman kuuluisin elokuva on "Aistien valtakunta" (1976), jonka suorasukainen seksi oli liikaa useimpien maiden elokuvasensoreille. Ōshiman elokuville on tyypillistä kriittinen suhtautuminen Japanin yhteiskunnan perinteisiin ja seremonioihin.


title: Nagisa Ōshima

text: Oshima perusti oman tuotantoyhtiön Sozoshan, jolle hän vuosina 1965–1972 teki 12 elokuvaa. Yhdessä monien muiden japanilaisten ohjaajien kanssa hän ilmaisi vastustavansa suurten studioiden monopoliasemaa, ja hän sanoi lopettavansa elokuvien teon. Hän palasi kuitenkin työhön ja ohjasi "Aistien valtakunnan" ja vuonna 1978 sille sisarteoksen "Intohimon valtakunta", jossa hän käsittelee samaa teemaa hienovaraisemmin. Molemmat elokuvat tuotti ranskalainen tuottaja Anatole Dauman.


title: Nagisa Ōshima

text: Kokoelma Oshiman kirjoituksia "Oshima on Oshima" on ilmestynyt suomeksi 1998. Teos sisältää Oshiman filmografian.


title: Nagisa Ōshima

text: Nagisa Ōshima syntyi 31. maaliskuuta 1932 Kiotossa. Ōshiman isä oli Japanin kalastusministeriön virkamies, joka oli jokseenkin lahjakas taidemaalari ja runoilija. Ōshima vietti nuoruutensa Seton sisämeren alueella. Isä kuoli Ōshiman ollessa 6-vuotias ja äiti muutti poikansa ja tyttärensä kanssa Kiotoon. Ōshiman isältä oli kerännyt laajan kirjaston ja nuorena Ōshima olikin ahkera lukija ja hän yritti jo hyvin nuorena romaanin ja runojen kirjoittamista. Ōshiman nuoruuden käännekohdaksi muodostui Japanin antautuminen 15. elokuuta 1945. Se synnytti täydellisen epäonnistumisen tunteen, josta Ōshima ei omien sanojensa mukaan oikeastaan koskaan toipunut.


title: Nagisa Ōshima

text: Yliopistossa Ōshima opiskeli oikeustieteinä – Ōshima oli enemmän kiinnostunut kirjallisuudesta, mutta sitä pidettiin "epämiehekkäänä" opiskeluaineena. Yliopistossa Ōshima osallistui kuitenkin teatteriryhmän toimintaan niin ohjaajana kuin näyttelijänäkin. Ōshima osallistui myös opiskelijaliikkeeseen ja oli ainakin jossain vaiheessa yksi sen johtavista hahmoista. Yliopistoaikoina Ōshima tutustui myös yhdysvaltalaiseen elokuvaan, josta hänen suosikkiohjaajiaan olivat William Wyler, Michael Curtiz, George Stevens ja John Ford.


title: Nagisa Ōshima

text: Ōshima valmistui yliopistosta 1954 pääaineenaan poliittinen historia ja erikoisaineena Venäjän vallankumous. Oshiman urasuunnitelmat olivat epämääräiset ja hän suostuikin lähtemään ystävänsä mukana Tokioon Shōchiku-elokuvatuotantoyhtiön työhönottokilpailuun, jonka perusteella hänet palkattiin apulaisohjaajaksi noin 2 000 hakijan joukosta.


title: Nagisa Ōshima

text: Ōshima aloitti uransa apulaisohjaajana Shōchikulla 1954. Shōchikun studiojärjestelmässä elokuvalla oli tavallisesti neljä apulaisohjaajaa. Ensimmäisen vastuulla oli trailerin leikkaus, budjetti ja kuvaussuunnitelma. Toinen ja kolmas vastasivat käsikirjoituksesta, kun taas neljäs ja joskus myös viides vastasivat muista vähempiarvoisista tehtävistä. Ensimmäisen apulaisohjaajan paikka merkitsi tavallisesti edellytys ohjaajaksi pääsylle. Ōshima aloitti neljäntenä apulaisohjaajana ja eteni vuoteen 1958 mennessä toiseksi apulaisohjaajaksi, joskin tuolloin hän jo käytännössä teki myös ensimmäisen apulaisohjaajan tehtävät.


title: Nagisa Ōshima

text: Vuonna 1959 japanilainen elokuvateollisuus oli ajautunut kriisiin television suosion takia. Ranskalaisen elokuvan uuden aallon antaman virikkeen myötä Shōchiku päätti antaa ohjausmahdollisuuden nuoremmalle sukupolvelle. Ōshima oli yksi näistä valituista. Hänen ensimmäinen oma ohjaustyö oli kuitenkin lyhyt Shōchikun elokuvatähtien mainoselokuva.


title: Nagisa Ōshima

text: Ōshiman ensimmäinen oikea ohjaustyö oli "Rakkauden ja toivon kaupunki" (1959). Ōshima halusi elokuvallaan luoda uudenlaista elokuvallista sisältöä, mutta Shōchikun johtotaso oli kuitenkin toista mieltä ja elokuvan ensi-iltalevitys oli suppea ja Ōshima joutui studionjohdon silmätikuksi. Tästä huolimatta Ōshima sai aloittaa uuden elokuvan välittömästi. "Sēshun zankoku monogatari" (1960, 'nuoruuden julma tarina') käsittelee kaunistelematta sodanjälkeisen japanilaisen nuorison tuntoja. Studio ei taaskaan pitänyt aiheesta eikä sen käsittelystä. Elokuva tuotti kuitenkin kohtuullisen hyvin, mikä studion mielestäni oli riittävä syy antaa Ōshiman tehdä uusia elokuvia. Samana vuonna valmistui seuraavaksi "Auringon hautajaiset".


title: Nagisa Ōshima

text: Ōshiman viimeinen elokuva Shōchikulle oli "Japanin yö ja usva" (1960). Elokuvan keskiössä on Japanin ja Yhdysvaltojen turvallisuussopimuksen jatkamiseen liittyneet mielenosoitukset 19.–20. heinäkuuta 1960. Se kuvattiin nopeasti ja sen ensi-ilta oli jo 9. lokakuuta. Elokuvan aihe oli kuitenkin liian ajankohtainen ja se ehti olla levityksessä vain neljä päivää, sillä se vedettiin pois levityksestä heti Japanin sosialistisen puolueen johtajan Inejiro Asanuman murhan jälkeen. Tällä oli myös vaikutuksia Ōshiman yksityiselämään. Elokuvan tapahtumat sijoittuvat häävastaanotolle. Ōshiman oma häävastaanotto oli 30. lokakuuta ja siellä ensin Ōshiman ystävät kritisoivat Shōchikun asennetta ja sen jälkeen Ōshima itse kritisoi studiota vielä rankemmin, jonka seurauksena studion edustajat marssivat ulos.


title: Nagisa Ōshima

text: Ōshiman uran alku itsenäisenä elokuvantekijänä ei ollut helppoa, sillä Japanin suurimmilla elokuvastudioilla oli sopimus, jonka mukaan ne eivät palkkaa henkilöitä, joilla on jonkinlainen kiista jonkin toisen studion kanssa. Ōshima päätyi yhteistyöhön pienen Palace Film -studion kanssa, jolle hän ohjasi historiallisen elokuvan "Sieppaus" (1961). Sitä seurasi "" (1962), joka oli myös historiallinen elokuva. Kumpikaan elokuva ei menestynyt.


title: Nagisa Ōshima

text: Kahden epäonnistuneen elokuvan jälkeen Ōshima vetäytyi elokuvanteosta kolmeksi vuodeksi. Vaikka Ōshima itse sanookin sitä vaikenemisen ajaksi, hänen toimintansa jatkui yhtä aktiivisena television puolella. Televisiolle Ōshima ohjasi pääasiassa Japania käsitteleviä dokumenttielokuvia, joissa Ōshima kuvasi japanilaista yhteiskuntaa monelta eri taholta. Televisiodokumenteissaan Ōshima sai ensimmäisen kerran mahdollisuuden käsitellä korealaisten asemaa Japanissa. "Wasure-rareta kogun" (1963, 'unohdettu armeija') kertoo Japanin armeijassa palvelleista korealaisista sotaveteraaneista, joita japanilainen yhteiskunta hylkii ja halveksii. Television palveluksessa Ōshima myös matkusti Etelä-Koreaan.


title: Kevin Costner

text: Kevin Michael Costner (s. 18. tammikuuta 1955 Lynwood, Kalifornia, Yhdysvallat) on yhdysvaltalainen näyttelijä ja ohjaaja, joka yleensä myös tuottaa omat elokuvansa. Costnerin tunnetuimpiin elokuviin kuuluu "Tanssii susien kanssa" (1990), josta hän voitti parhaan ohjaajan Oscarin ja Golden Globen vuonna 1990. Elokuva sai myös parhaan elokuvan Oscarin.


title: Kevin Costner

text: Costner tunnetaan myös esimerkiksi elokuvista "Lahjomattomat", "Robin Hood – varkaiden ruhtinas", "JFK – avoin tapaus", "Täydellinen maailma", "Waterworld" ja "Hidden Figures – varjoon jääneet" (2016). Hän näytteli Teräsmiehen adoptioisä Jonathan Kentiä vuonna 2013 ensi-iltansa saaneessa elokuvassa "Man of Steel".


title: Kevin Costner

text: Kevin Costner soittaa myös musiikkia muun muassa Modern West -yhtyeen kanssa.


title: Kevin Costner

text: Costner syntyi Lynwoodissa ja kasvoi Comptonissa, Kaliforniassa. Hän on nuorin kolmesta pojasta; keskimmäinen kuoli synnytyksessä. Costnerin perhe polveutuu saksalaisista maahanmuuttajista. Hänellä on myös englantilaista, skottilaista ja irlantilaista sukujuurta.


title: Kevin Costner

text: Costner kasvatettiin baptistiksi. Hän kävi Buena High Schoolia ja Villa Park High Schoolia, josta hän valmistui vuonna 1973. Lukeminen ei juuri innostanut nuorta Keviniä kouluaikoina, mutta hän harrasti mielellään urheilua, kävi pianotunneilla, kirjoitti runoja ja lauloi kuorossa. Costner kiinnostui näyttelemisestä viimeisenä vuotenaan collegessa ja alkoi Richard Burtonin innoittamana käydä draamatunneilla viitenä iltana viikossa. Näyttelemistä opiskellessaan Costner työskenteli samalla mm. markkinointivastaavana, kalastajana ja rekkakuskina.


title: Kevin Costner

text: Costnerin ura käynnistyi pikkurooleilla 1980-luvun alussa, ennen kuin hänestä tuli elokuvatähti "Lahjomattomien" ja "Ei pakotietä" -elokuvan myötä.


title: Kevin Costner

text: Kevin Costner vihittiin Cindy Silvan kanssa valmistujaisissaan vuonna 1978. He saivat kolme yhteistä lasta: Anne ”Annie” Clayton (s. 15. huhtikuuta 1984), Lily McCall (s. 4. elokuuta 1986) ja Joseph ”Joe” Tedrick (s. 31. tammikuuta 1988). Avioliitto päättyi eroon vuonna 1994. 25. syyskuuta 2004 Costner avioitui Christine Baumgartnerin kanssa. Parilla on kolme yhteistä lasta: pojat Cayden Wyatt (s. 6. toukokuuta 2007) ja Hayes Logan (s. 12. helmikuuta 2009) sekä tytär nimeltä Grace Avery, joka syntyi 2. kesäkuuta 2010. Costnerilla on myös vuonna 1996 syntynyt poika Liam suhteestaan Bridget Rooneyyn.


title: Kevin Costner

text: Kesäkuussa 2010 Costner kertoi haluavansa auttaa öljyntorjunnassa Meksikonlahdella, joten hänen yrityksensä Ocean Therapy Solutions tulee toimittamaan BP:lle seulontakoneita tätä varten.


title: J. Edgar Hoover

text: John Edgar Hoover (1. tammikuuta 1895 Washington – 2. toukokuuta 1972 Washington) oli Yhdysvaltain turvallisuuspoliisin ja myöhemmin sen seuraajan FBI:n pitkäaikainen johtaja aina kuolemaansa saakka. Hoover toimi turvallisuusorganisaatioiden johdossa 48 vuotta kahdeksan presidentin aikana. Kaikkiaan hänen uransa hallituksen palveluksessa venyi 59 vuoden mittaiseksi.


title: J. Edgar Hoover

text: J. Edgar Hooverin vanhemmat olivat Anna Marie Scheitlin ja Dickerson Naylor Hoover. John Edgarilla oli veli ja kaksi sisarta. Perhe oli sveitsiläis-saksalais-englantilaista sukujuurta


title: J. Edgar Hoover

text: Isänsä hermoromahduksen jälkeen Edgar joutui hakeutumaan töihin ja sai töitä lähettinä kongressin kirjastosta. Edgarin kunnianhimo ilmeni jo näinä aikoina, sillä hän opiskeli töiden ohella lakia George Washingtonin yliopistossa.


title: J. Edgar Hoover

text: Vuonna 1917 Hoover valmistui jesuiittayliopistosta ja sai setänsä avulla ensimmäisen työpaikkansa oikeuslaitoksesta. Jo pari vuotta työskenneltyään Hoover sai uuden viran oikeusministeri Alexander M. Palmerin avustajana tehtävänään kerätä todistusaineistoa vallankumouksellisista ja kapinallisista ryhmistä. Tämän ja kirjastossa työskentelyn vaikutuksesta heräsi Hooverissa suorastaan pakonomainen tarve järjestää tiedot valtaviin arkistoihin ja kansioihin.


title: J. Edgar Hoover

text: Avustajan viran ansiosta Hoover pääsi vuonna 1921 töihin FBI:n, silloisen turvallisuuspoliisin, palvelukseen sen varajohtajaksi. Vain kolme vuotta myöhemmin, edellisen johtajan Warren Hardingin kuoltua, Yhdysvaltain presidentti Calvin Coolidge nimitti hänet sen johtajaksi. Hän alkoi heti kehittää organisaatiota määrätietoisesti.


title: J. Edgar Hoover

text: Alusta asti Hoover sai mainetta rosvojen kauhuna. Sellaisten rikollisten kuten John Dillingerin ja ”Baby Face” Nelsonin surmauttamisten sekä ”Konekivääri-Kellyn” ja Alvin Karpisin pidätysten ansiosta Hoover ja turvallisuuspoliisi pääsivät pian amerikkalaisten suosioon.


title: J. Edgar Hoover

text: Vuonna 1935 Hoover nimesi turvallisuuspoliisin FBI:ksi. 1930-luvun lopulla Hoover aloitti nykyaikaisen sormenjälkien keräämisen ja arkistoinnin.


title: J. Edgar Hoover

text: Myöhemmin presidentti Franklin D. Rooseveltin valtuuttamana Hoover esiintyi kansan pelastajana kaikkein petollisimpia vihollisia vastaan: ensin natseja, sitten mielivihollisiaan kommunisteja ja lopulta ylipäätään Yhdysvaltain oloissa poliittisesti toisin ajattelevia, jotka uskalsivat tuoda ajatuksensa julki (ks. Cointelpro).


title: J. Edgar Hoover

text: FBI oli tosiasiassa Hooverin luomus. FBI:n ja Hooverin valta perustuivat pitkälti arkistoissa olleisiin kansioihin, jotka sisälsivät kaiken mahdollisen kulloistenkin henkilöiden elämästä. Hooverin valttina oli, että hän kertoi kansioiden sisällöstä vain niiden kohteelle, joka näin tiesi, etteivät hänen tekonsa jää FBI:lta huomaamatta. Asiasta voisi puhua siis kiristyksenä. Arkistot eivät myöskään käsittäneet vain rikollisia, vaan niitä oli myös tavallisista kansalaisista.


title: J. Edgar Hoover

text: Hoover oli myös vapaamuurari.


title: J. Edgar Hoover

text: Taloudenhoitajan ilmoitettiin löytäneen Hooverin 2. toukokuuta 1972 kuolleena makuuhuoneen lattialta Washingtonin-kodista. Kuolema viittasi yölliseen sydänkohtaukseen. Ruumiinavausta tosin ei tehty. Kuolintodistukseen merkittiin myöhemmin, että välitön kuolinsyy oli korkeasta verenpaineesta johtunut sydäntauti, joka oli aiheuttanut sydämen pysähtymisen.


title: J. Edgar Hoover

text: Hooverin arkistot säilyivät salaisina vielä hänen kuolemansa jälkeenkin. Vasta 1990-luvulla kansioita alkoi vuotaa julkisuuteen ja tiedotusvälineiden käsiin. Nykyään tiedetään, että Hooverilla oli omat kansiot muun muassa Frank Sinatrasta, Marilyn Monroesta, Charlie Chaplinista ja kaikista silloisista presidenteistä, senaattoreista ja muista merkittävistä poliitikoista.


title: Libero

text: Libero voi tarkoittaa seuraavia:


title: Omninvest

text: Omninvest Kft. on unkarilainen lääkeyritys Pilisborosjenossa, jonka enemmistön omistaa kyproslainen Sumpter Pharmaceuticals Ltd. ja jonka kanssa Unkarin hallitus on solminut sopimuksen lintuinfluenssarokotteen tuottamisesta. Yrityksen arvellaan saavan 10 % maailmanlaajuisesta lintuinfluenssarokotteen myynnistä. Yksi rokote maksaa 5-6 dollaria, ja nykyisellään yritys kykenee valmistamaan 500 000 rokoteannosta viikossa. Unkarin kymmenmiljoonaiselle väestölle arvioidaan riittävän 3 500 000 rokotetta.


title: Omninvest

text: Unkari ja Venäjä ovat lisäksi neuvotelleet keskenään 30 000 000 dollarin arvoisesta lintuinfluenssarokotetehtaan rakentamisesta Tšeljabinskiin Siperiaan. Myös Yhdysvallat ja Britannia ovat osoittaneet kiinnostuksensa rokotetta kohtaan.


title: Vuokratyövoima

text:
Työvoiman vuokraus on sopimukseen perustuvaa järjestelyä, jossa työvoimaa tarvitseva yritys ("käyttäjäyritys") tekee sopimuksen toisen yrityksen ("vuokrayritys") kanssa työntekijän vuokraamisesta vastiketta vastaan. Työnteko tapahtuu käyttäjäyrityksen johdon ja valvonnan alaisena. Vuokrausyrityksen ja käyttäjäyrityksen välillä on kahden elinkeinonharjoittajan välinen velvoiteoikeudellinen sopimussuhde. Vuokrayrityksestä käytetään myös nimitystä henkilöstöpalveluyritys. Vuokratyössä vuokrayritys on työntekijän työnantaja, mutta työ tehdään käyttäjäyritykselle.
Vuokratyössä vuokrayritys on työntekijän työnantaja, mutta työ tehdään käyttäjäyritykselle. Tämä tarkoittaa työntekijän kannalta sitä, että työntekijä tekee työsopimuksen vuokrayrityksen kanssa, vaikka työntekopaikka on käyttäjäyrityksessä. Vuokrayritys maksaa työntekijän palkan ja hoitaa kaikki muutkin hänelle työnantajana kuuluvat velvoitteet. Käyttäjäyrityksen tehtävänä taas on ohjata ja opastaa työntekijää. Käyttäjäyritys myös valvoo työntekijän työn tekemistä. Vuokratyössä työntekijältä ei saa periä mitään maksuja eikä hänen palkastaan saa vähentää palkkioita.


title: Vuokratyövoima

text: Vuokratyövoima on noteerattu vahvasti suomalaisessa mediassa sekä poliittisessa keskustelussa siitä huolimatta, että vuokratyön osuus kokonaistyövoimasta on vain noin prosentti (Vuonna 2010 työllisti 25000 henkilötyövuotta). Vuokratyövoimaa kuitenkin käytetään, koska se ei sido työnantajaa samalla tavalla kuin suorassa työsuhteessa ja työntekijät ovat usein heikommassa asemassa kuin normaalissa työsuhteessa esim. työntekijän oikeuksien suhteen. Usein vuokratyötä tekevät opiskelijat ja vastavalmistuneet, joiden on vaikea löytää vakituista työtä kokemuksen puutteen vuoksi, mutta jotka lähtevät innokkaana hakemaan lisää kokemusta.


title: Vuokratyövoima

text: Toisaalta kasvavat vuokratyövoimamarkkinat ovat tuoneet poliittiseen keskusteluun prekariaatti-termin, jolla tarkoitetaan tilapäisissä tai epätyypillisissä työsuhteissa työskentelevien ihmisten luokkaa, ja jonka sisällöstä keskustellaan vieläkin. Suomessa toimii arviolta 500 vuokratyöyritystä, joista suurin osa on hyvin pieniä. Suuri osa yrityksistä vastaanottaa työhakemukset internetsivustonsa työhakulomakkeen kautta. Vuokratyöntekijöiden turvallisuudesta ja hyvinvoinnista on huolehdittava käyttäjäyrityksessä samalla tavoin kuin yrityksen omien työntekijöiden turvallisuudesta ja hyvinvoinnista.


title: Vuokratyövoima

text: Suomessa on noussut esille myös julkisen vallan perustaman vuokratyöyhtiön käyttäminen työllistämistarkoituksiin. Tämä on nimetty kansalaistyöksi.


title: Vuokratyövoima

text: Vuokratyötä on arvosteltu mm. vuokratyösuhteessa esiintyvästä vastavuoroisuuden puutteesta työnantajan -ja tekijän välisessä työsuhteessa sekä tekijälle aiheutuvasta epävarmuudesta ja turvattomuudesta. Myös vakituiseen työsuhteeseen perustuvan työkulttuurin aseman pelätään heikentyvän työnantajien ja työntekijöiden vastakkaisten tavoitteiden vuoksi. Vuokratyöntekijä on ikään kuin kahden yrityksen välinen kauppatavara, eli työntekijä auttaa panoksellaan kahta yritystä: työn teettäjää ja vuokrafirmaa. Vuokratyö myös murentaa perinteistä työsuhdeturvaa, sillä se on yrittäjälle riskitöntä ja työntekijästä on helppo päästä eroon.


title: Vuokratyövoima

text: Vuokratyössä työsuhde sidotaan usein yksittäisen käyttäjäyrityksen toimeksiantoon. Tämä on laitonta, koska vuokratyödirektiivin mukaan toistaiseksi voimassa olevat työsopimukset ovat vallitseva työsuhdemuoto. Asiasta on korkeimman oikeuden päätös vuodelta 2012 (KKO 2012:10), jonka mukaan pelkästään työ joka on vuokratyötä, ei oikeuta tekemään määräaikaista työsopimusta.


title: Vuokratyövoima

text: Vuokratyöyritysten, joita kutsutaan myös henkilöstöpalveluyrityksiksi, ansaintalogiikka perustuu siihen, että ne laskuttavat asiakkaaltaan vuokratyöntekijälle maksettavan palkan lisäksi tietyn suuruisen välityspalkkion. Palkkiolla katetaan toiminnan kuluja ja tehdään voittoa. Se lasketaan yleensä prosenttiosuutena vuokratyöntekijän palkasta. Laskentatapa vaihtelee: Jotkut vuokratyöyritykset käyttävät palkkionsa määrittämiseen kerrointa, joka on toimialasta ja sen työehtosopimuksesta (TES) riippuen esimerkiksi 1,65–1,95. Toiset taas hinnoittelevat työnsä tapauskohtaisesti muun muassa sen mukaan, kuinka hankalaa asiakkaan tilaaman työvoiman hankkiminen on.


title: 7 Ages

text: 7 Ages on Australian Design Groupin vuonna 2004 julkaisema lautapeli ihmiskunnan historiasta. Peli sisältää 7 aikakautta, joista osa tai kaikki pelataan läpi ohjaillen erilaisia kansoja. Pisteitä saa parhaiten pelaamalla kansoja historian ohjenuoran mukaisesti ja eniten pisteitä pelin aikana kerännyt pelaaja voittaa pelin. Pelin massiivisuutta kuvaa se, että pelin ensimmäinen aikakausi alkaa 4000 eaa. ja viimeinen päättyy Internetin keksimiseen.


title: 7 Ages

text: Peli sisältää valtavan maailman karttaa kuvaavan pelilaudan, satoja eri kansoille varattuja yksiköitä, historiasta tuttuja suuria johtajia ja muita pelimerkkejä sekä 110 korttia, joihin pelimekaniikka perustuu. Kussakin kortissa on erikseen markkina-arvo, kansa, artifact ja tapahtuma - ja ainoastaan yhden näistä voi kerrallaan käyttää. Peli on täynnä historiallisia yksityiskohtia ja siksi myös kaikkien sääntöjen opettelu vaatii aikaa.


title: 7 Ages

text: Pelaajamäärästä riippuen kukin pelaaja pääsee ohjaamaan vähintään kahta eri kansaa kerrallaan ja jokaisen vuoron aluksi pelaajat määrittelevät mitä kansat tekevät. Vaihtoehtoja on useita - tuottaminen, kaupankäynti, liikkuminen, jne. Mielenkiintoiseksi pelin tekee se, että kansoille ehtii tehdä vain yhden toimenpiteen vuorossa vaikka tarvetta ja halua olisi usein tehdä enemmänkin. Sotiminen, luonnonkatastrofit ja suurvaltojen vaihtuvuus voivat tapahtua kuten historiassakin.


title: Kellariteatteri

text: Helsingin Kellariteatteri, kutsumanimeltään "Klitsu", on vuonna 1956 perustettu helsinkiläinen nuorten harrastajateatteri, joka toimii Kruununhaassa osoitteessa Liisankatu 27.


title: Kellariteatteri

text: Tällä hetkellä Klitsulla on noin 100 aktiivijäsentä. Kellariteatteri tuottaa vuodessa 5-7 ensi-iltaa, joiden lisäksi teatterin tiloissa vierailee monipuolisesti muita esityksiä.


title: Kellariteatteri

text: Teatteria pyöritetään jäsenistön avulla ja uudet jäsenet valitaan syksyisin pääsykokeilla. Kellariteatterilla ei ole palkattua taiteellista johtoa, vaan toteutettavat produktiot valitaan jäsenkokouksessa. Esitysten ohjaajina on toiminut niin ammattilaisia, harrastajia kuin teatterialan opiskelijoitakin.


title: Kellariteatteri

text: Kellariteatteri on yksi Helsingin kolmesta ylioppilasteatterista ja kuuluu Ylioppilasteatteriliitto SYTYyn. Kellariteatteri on tehnyt yhteistyötä muun muassa Metropolia Ammattikorkeakoulun sekä Ilves-teatterin kanssa. Joka kesä Klitsu ja Ilves tuottavat yhdessä Kumpulan Metsäteatteriin, Kätilöopiston taakse kesäteatteriesityksen. Helsingin Kellariteatteri tekee myös tiivistä yhteistyötä Ylioppilasteatterin kanssa.


title: Kellariteatteri

text: Kellariteatterin riveissä ovat vuosien varrella toimineet useat sittemmin teatterialalle päätyneet näyttelijät, ohjaajat ja muut teatterintekijät, kuten Jukka-Pekka Palo, Maria Veitola, Mari Perankoski, Tommi Korpela, Katja Krohn, Misa Palander, Kari Väänänen, Esko Salminen, Kristo Salminen, Antti Litja, Matti Pellonpää, Jani Volanen, Juha Veijonen, Matti Onnismaa, Jaakko Saariluoma, Johanna Freundlich, Niko Saarela, Olga Temonen, Outi Alanen, Reidar Palmgren, Sannamaija Pekkarinen, Susanna Mikkonen, Ville Tiihonen, Marja Pyykkö ja Miika Muranen.


title: Kellariteatteri

text: Vuonna 1956 Helsingin kaupungin nuorisotyölautakunta hankki Liisankatu 27:stä kolme kellarihuonetta nuorten kerhotiloiksi. Huoneiden väliset paksut kiviseinät murrettiin ja tiloja erottamaan jätettiin ainoastaan salaperäistä tunnelmaa luovat holvikaaret. Erikoisten tilojen huomattiin soveltuvan pienen intiimin teatterin perustamiseen. Alun perin halkovarastona toiminut kellaritila nimettiin Helsingin Nuorisoteatteriksi. Nimeksi vakiintui kuitenkin pian Kellariteatteri eli Klitsu. Ensimmäinen näytelmä, Onnen Päivät, valmistui keväällä 1957. Teatterin maine levisi ja entistä enemmän innokkaita tungeksi seuraavan syksyn pääsykokeisiin. Puolet hakijoista jouduttiin kuitenkin karsimaan, sillä teatterin resurssit olivat rajalliset. Saman vuoden syksynä sai ensi-iltansa Ruma Elsa, josta tuli oitis varsinainen arvostelumenestys. Lehdistö ja sen myötä helsinkiläinen teatteriyleisö löysivät Kellariteatterin.


title: Kellariteatteri

text: Näytäntökaudella 1966-67 oli Klitsun kaariholvien alla tehty teatteria jo kymmenen vuotta. Juhlavuoden kunniaksi valmistuivat Tuomisen Luutnantin kuolema sekä Salmisen Kettu ja viinirypäleet. Kellariteatteri oli näillä näytelmillään uskaltautunut ensi kertaa satiiriselle ja yhteiskuntakriittiselle linjalle. Helsingin Nuorisotyötoimikunnan Nuorisoteatteri ry rekisteröitiin yhdistykseksi vuonna 1968. Vuoden 1972 sääntömuutoksen yhteydessä teatterin nimi muutettiin virallisesti Helsingin Kellariteatteriksi. Vuonna 1974 Kellariteatteri siirtyi produktiokohtaisiin ohjaajiin. Vuonna 1975 tehtiin myös sääntömuutos, jonka ansiosta teatterin johtokunta muodostettiin vastaisuudessa ainoastaan kellariteatterilaisista.


title: Kellariteatteri

text: Kellariteatteri aloitti 1980-luvun tuotteliaana; näytelmiä syntyi tasaiseen tahtiin tekstien ollessa paljolti klassikkokirjailijoiden käsialaa. Vuonna 1984 alkoi remontti, jonka yhteydessä poistettiin 50-luvulta lähtöisin olevat seinärappaukset ja paljastettiin näin alkuperäiset, jylhän kauniit tummanpunertavat tiiliseinät.


title: Kellariteatteri

text: Myös 1990-luku oli tuotteliasta aikaa. Esimerkiksi vuonna 1992 ohjelmistossa nähtiin peräti 12 näytelmää. Suurin osa valmistuneista esityksistä oli tekijöidensä itse kirjoittamia, mikä on ollut Kellariteatterissa yleistä 1980-luvun lopulta lähtien. 1990-luvun aikana Klitsun riveistä syntyi monta itsenäistä teatteria: Aurinkoteatteri, Teatteririntama, Uusi teatteri sekä Riskiryhmä. 1990-luvun puolivälin jälkeen toiminta keskittyi ensisijaisesti produktioiden tuottamiseen.


title: Kellariteatteri

text: Vuosituhannen viimeisenä näytäntökautena valmistui kaiken kaikkiaan 11 esitystä. Klitsulaisten omia tekstejä hyödynsivät Hanna Hirvosen Kasvukipuja, Eeva Rantinojan Huone 69 sekä Salla Taskisen Päästä meidät pihasta. Vuosituhat päätettiin näyttävästi Heidi Räsäsen ohjaustyöllä Loistavat tähdet, joka marssitti lavalle ennätykselliset 25 uutta teatterin jäsentä.


title: Kellariteatteri

text: 2000-luvulla Kellariteatterissa on nähty ohjauksia muun muassa Timo Raidalta, Sirpa Riuttalalta, Reeta Tuoresmäeltä ja Leo Torvaldsilta. Tällä hetkellä Kellariteatterilla on noin kymmenen ensi-iltaa vuodessa ja se tarjoaa noin 100:lle aktiivijäsenelleen erilaisia kursseja ja koulutuksia, jotka vaihtelevat aihealueiltaan näyttelijäntyöstä ja tanssista improvisointiin ja puheilmaisuun.


title: Kellariteatteri

text: Helsingin Kellariteatterilla on vuodesta 1956 vuoteen 2011 saakka kertynyt yhteensä 881 jäsentä.


title: Kellariteatteri

text: Vuodesta 2014 Kellariteatterilla on toiminut kirjoituspiiri Draaman viitta. Ensimmäistä kirjoituspiiriä johti käsikirjoittaja Niina Vuorisara.


title: Kellariteatteri

text: Joka syksy Kellariteatterilla järjestetään Action -lyhytteatterifestivaalit, joka kerää yhteen helsinkiläiset teatterin harrastajat ja puoliammattilaiset.


title: Pamir

text: Pamir on vuoristo Keski-Aasiassa Tienšan-, Karakorum-, Kunlun- ja Hindukuš-vuoristojonojen yhtymäkohdassa. Vuoristo tunnetaan myös kiinalaisella nimellä Congling.


title: Pamir

text: Pamir-vuoret ovat peittyneenä lumeen läpi vuoden, talvet ovat kylmiä ja kesät lyhyitä ja viileitä. Vuosittain sataa noin 130 mm, mikä tukee aluskasvillisuutta, mutta harvoja puita.


title: Talousjärjestelmä

text: Talousjärjestelmä on mekanismi, joka käsittelee tuotteiden ja palveluiden tuotantoa, jakamista ja kulutusta jossakin yhteiskunnassa. Talousjärjestelmä muodostuu ihmisistä, organisaatioista ja niiden suhteista. Se pyrkii ratkaisemaan taloustieteessä käsiteltäviä ongelmia, kuten niukkojen resurssien allokoinnin.


title: Talousjärjestelmä

text: Talousjärjestelmät ovat usein kiinteä osa poliittista järjestelmää tai ideologiaa, ja joissain tapauksissa näitä on vaikea erottaa toisistaan.


title: Talousjärjestelmä

text: Erilaisia talousjärjestelmiä aakkosjärjestyksessä:


title: Yhtiövastike

text: Yhtiövastike on asunto-osakeyhtiön yhtiöjärjestyksessä olevien vastikeperusteiden mukaan määräytyvä maksu, jota osakkeenomistaja on velvollinen suorittamaan yhtiölle sen menojen kattamiseksi.


title: Yhtiövastike

text: Asunto-osakeyhtiölain 3 luvun 1 §:ssä säädetään, että "osakkeenomistaja on velvollinen maksamaan – – yhtiövastiketta yhtiöjärjestyksessä määrättyjen perusteiden mukaan". Vastike on osakkaan suoritettavaksi kuuluva osuus yhtiön menoista; se ei ole korvausta huoneiston käyttöoikeudesta eikä se ole rinnastettavissa vuokraan. "Jauhiaisen et al." mielestä asunto-osakeyhtiölakia on tulkittava siten, että maksuvelvollisuuden kannalta ei ole merkitystä, käyttääkö osakas huoneistoa vai ei.


title: Yhtiövastike

text: Yhtiövastikkeella voidaan kattaa kaikki taloyhtiön menot, jotka yhtiö on lain, yhtiöjärjestyksen tai sopimuksen taikka muun perusteen mukaan velvollinen suorittamaan. Tällaisia ovat menot, jotka aiheutuvat:


title: Yhtiövastike

text:
Vastikkeen maksuperusteesta on määrättävä yhtiöjärjestyksessä. Perusteena voi olla esimerkiksi huoneiston pinta-ala, jyvitetty pinta-ala tai osakkeiden lukumäärä. Muita perusteita ovat veden, sähkön, lämmön tai muun hyödykkeen todellinen tai luotettavasti arvioitavissa oleva kulutus, mikäli yhtiössä on päätetty periä tällaisista hyödykkeistä nimenomaista vastiketta.
Vastikkeen suuruudesta päättää yhtiökokous, joka määrää, mikä on vastikkeen yksikköhinta suhteessa vastikeperusteeseen (esimerkiksi 3,50 euroa/neliömetri kuukaudessa).


title: Yhtiövastike

text: Yhtiövastike koostuu hoitovastikkeesta ja mahdollisesta rahoitusvastikkeesta. "Hoitovastike" kattaa rakennuksen ylläpitokustannukset. "Rahoitusvastiketta" käytetään taloyhtiön ottamien lainojen korkokuluihin ja lyhennyksiin. Yleensä yhtiöjärjestys tai yhtiökokouksen päätös lainasta antaa osakkaalle mahdollisuuden lunastaa oma osuutensa lainasta pois kertamaksulla, yleensä kuitenkin ilman lisäkuluja vain hallituksen määrääminä aikoina, jotka ovat yleensä lainan eräpäiviä. Yhtiökokouksen erillisellä päätöksellä voidaan kerätä myös "korjausvastiketta" tulevien peruskorjausten rahoitusta varten.


title: Yhtiövastike

text: Edellä mainittujen lisäksi yhtiö voi periä myös erillisiä "käyttökorvauksia", kuten esimerkiksi vesimaksun, maksun autopaikoista, saunamaksun tai internet-maksun.


title: Yhtiövastike

text: Yhtiövastikkeen määrä Suomessa vuonna 2009 oli keskimäärin noin 3,51 € huoneistoneliötä kohden kuukaudessa. Kerrostaloasunto-osakeyhtiöiden hoitokulut olivat keskimäärin 4,04 €/neliö.


title: Yhtiövastike

text:
Yhtiöiden hoitokuluista suurin yksittäinen osa, noin neljännes, kuluu lämmitykseen. Korjausten osuus hoitokuluista on noin viidesosa ja vedenkäytön noin 10 prosenttia.
Uusi, 1. heinäkuuta 2010 voimaan tullut asunto-osakeyhtiölaki velvoittaa yhtiön hallitusta esittämään yhtiökokoukselle kirjallisen selvityksen yhtiön rakennusten ja kiinteistön kunnossapitotarpeesta kokousta seuraavan viiden vuoden aikana. Yhtiölle voidaan tämän vuoksi laatia pitemmän aikavälin "korjausohjelma", jonka tekee yleensä taloyhtiön hallitus ja isännöitsijä yhdessä tai riippumaton rakennusten hoidon asiantuntija. Yleensä tämä tapahtuu käytännössä "kuntoarvion" ja siihen liitetyn teknisen PTS:n eli "pitkän aikavälin kunnossapitosuunnitelman" avulla. Suunnitelmassa kullekin rakennusosalle määritellään todennäköinen käyttöikä, korjaustarve, korjausmenetelmä ja korjauksen ennakoitu kustannus. Kuntoarvio ja kunnossapitosuunnitelma antavat taloyhtiön osakkaille kokonaiskuvan kiinteistön ja rakennusten kunnosta, tulevista korjaustarpeista, niiden suositellusta aikataulusta ja arvioiduista kustannuksista.


title: Yhtiövastike

text:
Näin korjauksiin voidaan varautua jo ennakkoon talousarviota laadittaessa ja esimerkiksi rahastoimalla ylimääräisiä varoja. Remonttien lykkääminen aiheuttaa yleensä lisäkuluja raskaamman korjaustavan muodossa. Suunnitelmallisella kunnossapidolla myös esimerkiksi töiden tarjouspyynnöt voidaan ajoittaa markkinatilanteen mukaan sopivasti, jolloin urakoiden kustannukset pysyvät kohtuullisina.
Alustava suunnitelma pitää käsitellä vuosittain varsinaisessa yhtiökokouksessa. Kun osakkeenomistaja haluaa myydä huoneistonsa, niin kiinteistönvälittäjät tarkastavat että isännöitsijäntodistuksessa on maininta jo suoritetuista kiinteistöön kohdistuvista korjauksista samoin kuin huoneistossa tehdyistä ilmoitusvelvollisista remonteista.


title: Cunene

text: Cunene on Angolan maakunta, joka sijaitsee maan eteläosassa. Sen pinta-ala on 77 000 km² ja siellä asuu noin 965 000 ihmistä. Maakunnan pääkaupunki on Ondjiva.


title: Cunene

text: Cunene sijaitsee Kunenejoen, joka toimii Angolan ja Namibian rajajokena, pohjoispuolella.


title: Ladislav Lubina

text: Ladislav Lubina (s. 11. helmikuuta 1967 Dvur Kralove nad Labem, Tšekkoslovakia) on tšekkiläinen jääkiekkoilija. Pelipaikaltaan hän on laitahyökkääjä.


title: Ladislav Lubina

text: Lubina aloitti uransa Tšekkoslovakian sarjassa HC Pardubicessa, jossa hän pelasi kaudet 1984–1986. Kaksi seuraavaa kautta hän pelasi Dukla Jihlavassa, jonka jälkeen hän palasi kausiksi 1988–1991 Pardubiceen. Seuraavan kauden hän aloitti Lahden Reippaassa, mutta siirtyi kahden pelatun ottelun jälkeen Saksaan ESV Kaufbeureniin. Kaufbeurenissa Lubina pelasi kauteen 1993–1994 saakka, jolloin siirtyi kesken kauden Pardubiceen ja vielä saman kauden aikana Sveitsiin. Kaudella 1994–1995 hän pelasi Sveitsissä ja Saksassa, kunnes siirtyi loppukaudeksi takaisin Pardubiceen, missä pelasi tällä kertaa aina kevääseen 1997 saakka. Seuraavaksi hän pelasi kaksi kautta Tšekin Extraliigan HC Trinecissä, minkä jälkeen hän palasi Pardubiceen. Hän siirtyi Pardubicesta kesken kauden 2004–2005 loppukaudeksi Dukla Jihlavaan, mutta palasi kaudeksi 2005–2006 jälleen Pardubiceen.


title: Ladislav Lubina

text: Minnesota North Stars varasi Lubinan NHL:ään 1985 varaustilaisuuden 11. kierroksella numerolla 216. Hän voitti Tšekkoslovakian liigan maalikuninkuuden kaudella 1990–1991. Maajoukkueurallaan hän edusti Tšekkoslovakian maajoukkuetta 1992 talviolympialaisissa, joissa joukkue otti olympiapronssin. Hän oli mukana myös vuosien 1990, 1991 ja 1992 MM-kisoissa, mistä saaliina oli kaksi pronssia.


title: Malesian avaruusjärjestö

text: Malesian avaruusjärjestö eli Agensi Angkasa Negara (ANGKASA) on Malesiassa 2000-luvun alussa perustettu maan avaruustoiminnasta vastaava järjestö.


title: Malesian avaruusjärjestö

text: Malesian avaruusjärjestöä johtaa (vuonna 2006) Mazlan Othman. 2000-luvulla Malesian valtion panostus avaruustoimintaan on ollut noin 40 miljoonaa euroa eli samaa tasoa kuin Suomi.


title: Malesian avaruusjärjestö

text: Malesia käyttää satelliittitietoliikennettä ja -kaukokartoitusta sekä -paikannusta. Voimakkaassa talouskasvussa olevalle maalle satelliittijärjestelmät voivat olla ainakin väliaikaisena ratkaisuna hyvä valinta - lisää tietoliikennekapasiteettia saa vuokraamalla lisää transpondereita. Lisäksi 2000-luvun alku on GEO-satelliittien ylikapasiteetin vuoksi on ollut olemassa jossain määrin ostajan markkina, joka kehittynee ostajan eduksi vuonna 2008 alkaneen länsimaiden laskusuhdanteen ansiosta. Tosin tarjontapuolella yhtiöt ovat konsolidoituneet oligopoleiksi, jolloin kysynnän ja tarjonnan kohtaaminen ei tapahdu nk. täydellisillä markkinoilla.


title: Malesian avaruusjärjestö

text: Maleisia on englantilaisten avustuksella kehittänyt yhden kaukokartoitussatelliitin, joka laukaistiin vuonna 2000. Sillä on kaksi omaa tietoliikennesatelliittia. Malesia kehitti kaukokartoitussatelliitin: RazakSAT, joka laukaistiin 14. heinäkuuta 2009 noin 600 km korkealle liki ekvaattorin yläpuoleiselle ympyräradalle. Tältä radalta Malesia näkyy paremmin kuin polaariradalta. Euroopan avaruusjärjestö avustaa maksua vastaan Malesian avaruusjärjestöä tämän mission operoinnin aloittamisessa. Satelliitin rakentaa malesialainen Astronautic Technology (M) Sdn. Bhd.-yhtiö. Satelliitin pääinstrumentti on kamera, jonka kuva-aineisto välitetään Malesiassa sijaitsevalle maa-asemalle.


title: Malesian avaruusjärjestö

text: Vuoden 2008 lopussa Malesian pääministeri ilmoitti Malesian alkavan valvoa puunkaatoa satelliiteilla pyrkien saamaan laittoman puunkaadon vähenemään. Ilmeisesti joka kolmas puu on kaadettu valtion metsistä ilman lupaa tai maksua. "Malaysian Remote Sensing Agency" aloitti metsien satelliittiseurantaohjelman lokakuussa 2008. Maa pyrkii samalla inventoimaan metsävaransa. Puutuotteiden myynti tuo Malesialle 6,8 miljardia dollaria, mutta arvellaan, että Malesia on menettänyt 13 prosenttia metsistään 1990-luvulla.


title: Malesian avaruusjärjestö

text: Malesian avaruusjärjestö valitsi syksyllä 2005 25 miljoonan dollarin astronauttiohjelmaansa kosmonautteja kaikkiaan 894 hakijasta. Esihaussa vuoden 2003 lopulla oli 11 275 halukasta. Malesialainen kosmonautti lentää vuonna 2007 Venäjän avaruusjärjestön Sojuz TMA-10-lennolla elokuussa 2003 tehdyn sopimuksen mukaisesti. Sopimus liittyi Malesian päätökseen ostaa Venäjältä 18 kappaletta Suhoi 30 MKM-hävittäjälentokoneita. Tämä oli merkittävä hyppäys Malesian avaruustoiminnassa. Tämä voi kuitenkin olla ulko- tai sisäpoliittisesti motivoitua ja sitä kautta olla yksittäinen tapahtuma.


title: Malesian avaruusjärjestö

text: Kosmonauttien tulee olla yli 21-vuotiaita ja heillä tulee olla yliopistotutkinto tai kaupallinen tai sotilaallinen lentolupakirja.


title: Malesian avaruusjärjestö

text: Karsinta alkoi 3,5 km juoksulla, joka piti selvittää alle 20 minuutissa. Valituiksi tulivat: Mohammed Faiz Kamaluddin, (34-vuotias Malaysian Airlinesin lentäjä), S Vanajah Siva Subramaniam (35-vuotias nainen, joka on johtava laatutekniikan insinööri), sheikki Muszaphar Shukor (34-vuotias lääkäri) ja Faiz Khaleed (26-vuotias hammaskirurgi, joka työskentelee Malesian asevoimissa). Näistä venäläiset valitsivat kaksi henkilöä, jotka saavat 18-kuukautisen kosmonautin koulutuksen. Toukokuussa 2007 kosmonauttien koulutus Venäjällä päättyi ja koulutetut vierailivat kolme viikkoa NASAn astronauttikoulutuksessa.


title: Malesian avaruusjärjestö

text: Huhtikuun lopussa 2007 AP-tietotoimiston mukaan Malesian avaruusjärjestö on laatinut islamilaiselle avaruuslentäjälle toimintaperiaatteet avaruuslennolla. Avaruusjärjestö oli käynyt neuvotteluja islamin oppineiden kanssa tästä asiasta vuoden ajan ja aiheesta laadittiin ohjekirja. Niissä selvitettiin mm. rukoilijan suunta Mekkaa kohti maata kiertävässä avaruusaluksessa viiden päivittäisen rukouskerran aikana. Ramadanin aikaisen auringonnousun ja -laskun välinen paastokäytäntö avaruuslennolla on myös selvitetty. Jos avaruusruoka ei ole halal - eli islamin sääntöjen mukaan valmistettua - islamilaisen avaruuslentäjän tulee syödä sitä vain nälkiintymisen ehkäisemiseksi. Säällisestä pukeutumisesta on myös säännöt etenkin TV-lähetysten aikana.


title: Malesian avaruusjärjestö

text: Muszaphar Shukor lensi Sojuz TMA-11-lennolla syksyllä 2007 ISS-avaruusasemalle. Kansallisena erikoisuutena esiteltiin "teh tarik"-juoma ISS-asemalla. Avaruuslentäjä teki malesialaisten yliopistojen valmistelemia kokeita (mm. syöpäsolututkimusta).


title: Screaming for Vengeance

text: Screaming For Vengeance on heavy metal -yhtye Judas Priestin kahdeksas studioalbumi, joka julkaistiin heinäkuussa 1982. Albumi myi Yhdysvalloissa kaksinkertaisesti platinaa ja se on yhtyeen kaupallisesti menestynein albumi. Levyn tunnetuimmat kappaleet ovat "You've Got Another Thing Comin’" ja "Electric Eye".


title: Screaming for Vengeance

text: Kaikki kappaleet kirjoittanut Tipton/Halford/Downing, paitsi "(Take These) Chains (Bob Halligan).


title: Selim Segerstam

text: Selim Segerstam (alk. Sigfrids; 9. huhtikuuta 1904 Sokaluoto, Uusikaarlepyy – 2. lokakuuta 1963 Helsinki) oli suomalainen säveltäjä ja musiikinopettaja. Hän suoritti kansakouluopettajatutkinnon Uudenkaarlepyyn seminaarissa vuonna 1926. Opintoja hän suoritti myös nykyisessä Sibelius-Akatemiassa. Opettajana hän toimi Uudenkaarlepyyn, Vaasan seminaareissa sekä Helsingin ruotsinkielisessä kansakoulussa vuodesta 1947 lähtien. Segerstam oli aktiivinen kuoronjohtaja ja johti useita kuoroja. Hän sävelsi melodisia kuoro- ja yksinlauluja ja sovitti kansanlauluja kuoroille.


title: Selim Segerstam

text: Segerstam laati laulukirjan "Vår sångbok", joka ilmestyi vuonna 1952, ja jota suurten ikäluokkien ruotsinkieliset oppilaat lauloivat koulussa.


title: Selim Segerstam

text: Selim Segerstam oli kapellimestari Leif Segerstamin isä.


title: Taitolentokone

text: Taitolentokone on erityisesti taitolentoa varten suunniteltu tai koululentokone, joka sopii erityisen hyvin taitolentoon.


title: Taitolentokone

text: Taitolentokoneiksi on kutsuttu sellaisia liikehtimiskykyisiä lentokoneita, joilla tehdään taitolennon liikkeitä lajin kilpailuissa ja yleisönäytöksissä. Taitolento alkoi 1920-luvulla, sitä ennen lentokone oli niin erikoinen ilmestys, että sitä tultiin katsomaan vaikkei se lentäisi lainkaan. 1930-luvulla sotilasilmailun noustessa taitolento tuli voimallisemmin esille. Vasta 1990-luvulla lentonäytösten järjestämisen vähentyessä kustannusten ja turva- ym. määräysten takia taitolento on vähentynyt julkisuudessa vaikka alan harrastajia on enemmän kuin aiemmin.


title: Taitolentokone

text: 1980-luvulle asti useimmat taitolentokoneet olivat kaksitasoisia. Sen jälkeen lähes kaikki huippukoneet ovat olleet yksitasoisia.


title: Taitolentokone

text: 1930-luvulta nykyaikaan kuuluisia taitolentokoneita ovat olleet:


title: José Mourinho

text: José Mário dos Santos Mourinho Félix (; s. 26. tammikuuta 1963 Setúbal) on portugalilainen jalkapallovalmentaja ja entinen pelaaja. Hän valmensi viimeksi englantilaista Manchester Unitedia.


title: José Mourinho

text: Mourinhoa pidetään yleisesti yhtenä 2000-luvun parhaista jalkapallovalmentajista. Hän johti Porton perättäisinä vuosina UEFA Cupin ja Mestarien liigan voittoon. Mourinho on myös voittanut kaksi perättäistä pääsarjamestaruutta sekä Portossa, Chelseassa että Interissä. Hänet tunnetaan erityisesti suorapuheisista ja itsevarmoista lausunnoistaan.


title: José Mourinho

text: Tammikuussa 2011 Mourinho sai ensimmäistä kertaa myönnetyn FIFAn vuoden valmentaja -palkinnon voitettuaan kauden 2009–2010 aikana Italian pääsarjamestaruuden, Italian cupin ja Mestarien liigan.


title: José Mourinho

text: Jose Mourinho syntyi 26. tammikuuta 1963 Setubalissa noin 50 kilometriä Portugalin pääkaupunki Lissabonista etelään. Hänen isänsä, joka tunnettiin nimellä Felix Mourinho, oli ammatikseen pelaava jalkapallomaalivahti, joka pelasi myöhemmin yhden ottelun Portugalin maajoukkueessakin. Maria-äiti oli peruskoulun opettaja. Josélla oli isosisko. Mourinhot asuivat Josén rikkaan isosedän omistamassa kartanossa, ja José kävi yksityiskoulua. Josén rakkain harrastus jo varhain oli jalkapallo, jota hän pelasi etenkin isänsä kanssa. Koulussa hän menestyi hyvin, etenkin kieliaineissa, mutta matematiikassa huonommin.


title: José Mourinho

text: Mourinhon perhe hyötyi vuoden 1974 Neilikkavallankumouksesta, sillä sen jälkeen Josén koulutus osoittautui hyödylliseksi. Toisaalta Mourinhon isosedän suuri omaisuus valtiollistettiin, jolloin hänen maillaan asuneen Mourinhon perheen oli kiristettävä vyötä, ja he muuttivat Airesin kaupunkiin.


title: José Mourinho

text: Teini-iässä Mourinho tutustui portugalilaisille vanhemmille Angolassa syntyneeseen Matildeen. He menivät naimisiin vuonna 1989. Heillä on kaksi lasta.


title: José Mourinho

text: Mourinho haaveili teini-ikäisenä ammattijalkapalloilijan urasta ja kannatti englantilaista Liverpoolin joukkuetta. Hän pelasi puolustajana ja puolustavana keskikenttäpelaajana. Hän aloitti ammattilaisuransa 18-vuotiaana Portugalin pääsarjan Rio Avessa, jonka valmentaja hänen isänsä oli. Mourinho oli joukkueessa varamiehenä eikä pelannut yhtään kokonaista ottelua. Sen jälkeen isä ja poika siirtyivät alemmalle sarjatasolle Belenensesiin, jossa José oli reservipelaajana. Sen jälkeen Mourinho pelasi vielä alempien sarjatasojen Sesimbrassa ja Comércio e Indústriassa. Ammattilaisotteluita hän pelasi urallaan yhteensä 94 ja teki niissä 13 maalia. Hän päätti pelaajauransa 24-vuotiaana.


title: José Mourinho

text: Mourinhon isä oli ryhtynyt valmentajaksi vuonna 1977 ja otti 14-vuotiaan poikansa mukaan valmennustiimiinsä. Kun Mourinhon pelaajaura myöhemmin näytti jäävän vaatimattomaksi, hän alkoi suunnitella valmentajanuraa. Hän pyrki Lissabonin teknilliseen yliopistoon opiskelemaan liikuntatieteitä ja pääsi oppilaitokseen toisella yrittämällä. Mourinholle opiskelun tarkoituksena oli kerätä mahdollisimman paljon tietoa tulevaa valmentajanuraansa varten. Opintoihin kuuluvalla harjoittelujaksollaan hän toimi kolmen vuoden ajan liikunnanopettajana. Hän valmistui myöhemmin erinomaisin arvosanoin. 25-vuotiaana Mourinho osallistui Skotlannissa Euroopan jalkapalloliiton valmentajakurssille suorittaakseen virallisen valmentajalisenssinsä ensimmäisen osan. Hänestä tuli kotikaupunkinsa Vitória Setúbalin U16- ja U18-joukkueiden valmentaja, ja seuran edustusjoukkueen valmentaja Manuel Fernandes otti Mourinhon valmennustiimiinsä siirryttyään pääsarjajoukkue Estrela de Amadoraan. Estrelan pudottua sarjasta Fernandes ja apuvalmentajaksi nostettu Mourinho siirtyivät A. D. Ovarenseen.


title: José Mourinho

text: Vuonna 1990 Mourinho teki apuvalmentajasopimuksen Estrela de Amadoran kanssa. Riitaannuttuaan päävalmentajan kanssa hän siirtyi Ovarenseen, jossa hän jatkoi apuvalmentajana vuoteen 1993. Silloin Sporting Lissabonin apuvalmentajaksi noussut Fernandes palkkasi englantia osaavan Mourinhon tulkiksi uuden englantilaisen päävalmentajan Bobby Robsonin ja joukkueen portugalinkielisten pelaajien välille. Miesten yhteistyö sujui hyvin, ja Robson alkoi antaa Mourinholle vastuuta myös maalivahtien harjoituksista. Kun Robson erotettiin Sportingista joulukuussa 1993, myös Mourinho sai lähteä. Robson oli kuitenkin saanut tarjouksen FC Portosta ja pyysi Mourinhon mukaansa, mihin tämä suostui. Portossa Mourinhon työhön kuului tulkkauksen lisäksi myös vastustajien tarkkailu ennen otteluita. Seuraavina vuosina Porto voitti kaksi sarjamestaruutta ja kansallisen cupin. Keväällä 1996 parivaljakko teki sopimuksen FC Barcelonan kanssa. Kun Robson jätti Barcelonan vuonna 1998, Mourinho jäi seuraan uuden päävalmentaja Louis van Gaalin alaiseksi. Mourinho valmensi Barcelonan kakkosjoukkuetta ja toimi edustusjoukkueen päävalmentajana ystävyysotteluissa. Sinä aikana joukkue voitti kahdesti La Ligan ja UEFA Super Cupin. Kun Van Gaal lähti seurasta keväällä 2000, Mourinhonkaan sopimusta ei uusittu. Hän kieltäytyi useista tarjouksista apuvalmentajan paikkoihin, sillä hän halusi päävalmentajaksi.


title: José Mourinho

text: Loppukesällä 2000 Mourinho teki sopimuksen portugalilaisseura Benfican kanssa, ja hänestä tuli seuran historian nuorin päävalmentaja. Benfica-pesti kesti kuitenkin vain kolme kuukautta ja yhdeksän sarjapeliä, sillä seuran uusi puheenjohtaja halusi päävalmentajaksi toisen miehen.


title: José Mourinho

text: Huhtikuussa 2001 Mourinho aloitti portugalilaisen UD Leirian päävalmentajana. Mourinho hankki uusia pelaajia, uudisti joukkueen harjoittelun ja nosti joukkueen sarjan kärkisijoille syksyllä 2001. Joulukuussa FC Porto otti Mourinhoon yhteyttä ja palkkasi hänet päävalmentajakseen keskellä kautta. Ensimmäisellä kokonaisella kaudellaan Mourinhon alaisuudessa aiemmin vaatimattomasti menestynyt Porto voitti ylivoimaisen sarjamestaruuden, cupin sekä Eurooppa-liigan. Joukkue voitti seuraavana vuonna niin Portugalin sarjamestaruuden kuin Mestarien liigankin. Nämä menestyksen vuodet nostivat Mourinhon maailman halutuimmaksi jalkapallovalmentajaksi, ja hän sai tarjouksia usealta huippuseuralta. Mourinho tapasi englantilaisseura Chelsean omistajan Roman Abramovitšin ja neuvotteli hänen kanssaan nelivuotisen sopimuksen, joka tarjosi Mourinholle Chelsean päävalmentajana kuusi miljoonaa euroa vuodessa sekä 1,5 miljoonan mestaruusbonukset.


title: José Mourinho

text: Englannin valioliigaseura Chelsean manageriksi Mourinho tuli kesällä 2004. Ensi töikseen hän myi Chelseasta pois 25 pelaajaa. Hän muutti joukkueen pelityylin puolustavammaksi, mistä häntä arvosteltiin paljon. Mourinho johdatti heti ensimmäisellä kaudellaan Chelsean sen ensimmäiseen sarjamestaruuteen 50 vuoteen. Joukkueen nopean menestyksen ansiosta Abramovitš pidensi Mourinhon sopimuksen viisivuotiseksi. Voitettuaan Chelsealle toisen peräkkäisen Valioliigamestaruuden Mourinho sai oman vahanukkensa Tussaudin vahakabinettiin ensimmäisenä Valioliigan valmentajana. Mourinho saavutti seurassa myös kaksi Englannin liigacupin voittoa ja yhden FA Cupin voiton.


title: José Mourinho

text: Chelsean jäätyä kaudella 2006/2007 Valioliigassa toiseksi ja pudottuaan jälleen Mestarien liigan välierissä Abramovitš alkoi suunnitella erottavansa Mourinhon. Abramovitš ei pitänyt Mourinhon puolustavasta pelityylistä eikä siitä, että Mourinho ei peluuttanut suurella summalla ostettua Andri Ševtšenkoa. Mourinho halusi lisää rahaa pelaajiin, mihin Abramovitš ei suostunut. Syyskuussa 2007 seura ja Mourinho ilmoittivat purkaneensa valmentajan sopimuksen.


title: José Mourinho

text: Jätettyään Chelsean Mourinho sai tarjouksia kaikilta suurilta seuroilta ja myös esimerkiksi Meksikon maajoukkueelta.


title: José Mourinho

text: Kesäkuussa 2008 Mourinho allekirjoitti kolmivuotisen sopimuksen Inter Milanin kanssa. Hän aloitti voittamalla heti ensimmäisessä ottelussaan Italian supercupin finaalin. Italian mestaruuden hän voitti ylivoimaisesti jo ensimmäisellä kaudellaan keväällä 2009, ja hänen sopimustaan jatkettiin kesään 2012 asti. Kaudella 2009/2010 Inter voitti sarjamestaruuden, Italian cupin ja Mestarien liigan. Jälkeenpäin Mourinho on kuvaillut vuotta 2010 elämänsä parhaana vuotena ja Mestarien liigan loppuottelua uransa suurimpana voittona.


title: José Mourinho

text: Mourinhosta tuli keväällä 2010 ensimmäinen manageri, joka on johdattanut kolme eri seuraa Mestareiden liigassa neljän parhaan joukkoon. Hän nousi samalla Ernst Happelin ja Ottmar Hitzfeldin joukkoon Mestarien liigan/Euroopan Cupin kahdessa eri seurassa voittaneena valmentajana.


title: José Mourinho

text: Loppuottelun jälkeisissä lehdistöhaastatteluissa Mourinho totesi jättävänsä Interin ja mainitsi myös siirtyvänsä Real Madridin peräsimeen. Lehtitiedot olivat jo pitkään yhdistäneet hänet espanjalaisseuran uudeksi päävalmentajaksi.


title: José Mourinho

text: Toukokuussa 2010 Real Madrid ilmoitti erottavansa valmentaja Manuel Pellegrinin ja haluavansa tilalle Mourinhon, ja kuun lopussa seurojen puheenjohtajat pääsivät yhteisymmärrykseen Mourinhon siirtymisestä Madridiin.


title: José Mourinho

text: Mourinhon vuosipalkka Realissa oli arviolta 8–16 miljoonaa euroa. Hän osti pelaajia 100 miljoonalla eurolla. Syyskuussa 2010 Portugalin jalkapalloliitto pyysi Mourinhoa maajoukkueen väliaikaiseksi valmentajaksi ja jatkamaan sen jälkeen koordinaattorina, mutta Mourinho kieltäytyi.


title: José Mourinho

text: Keväällä 2011 Mourinho riitaantui Realin tähtipelaaja Cristiano Ronaldon kanssa ja hyllytti tämän yhden ottelun ajaksi, kun Ronaldo protestoi Mourinhon puolustusvoittoista taktiikkaa vastaan. Real sijoittui Mourinhon ensimmäisen kauden päätteeksi sarjassa kakkoseksi mutta voitti cupin ensi kertaa 18 vuoteen.


title: José Mourinho

text: Kesällä 2011 Mourinho nimitettiin Realin urheilutoimenjohtajaksi, ja hän siirtyi näin johtamaan kaikkea urheilullista päätöksentekoa joukkueessa. Kaudella 2011/2012 Real voitti pääsarjamestaruuden ylivoimaisesti. Sen myötä Mourinhosta tuli neljäs valmentaja, joka oli voittanut liigamestaruuden neljässä eri maassa, ja niistä kolme oli maailman tärkeimpiä liigoja. Vaikka Real ei voittanutkaan Mestarien liigaa, seura jatkoi keväällä 2012 Mourinhon sopimusta vuoteen 2016 saakka.


title: José Mourinho

text: Kausi 2012–2013 oli Mourinholle suuri pettymys. Real hävisi La Ligan mestaruuden jälleen FC Barcelonalle, putosi Mestarien liigasta välierissä ja hävisi Copa del Reyn loppuottelun paikallisvastustaja Atléticolle. Finaalin jälkeen Mourinho totesi kauden olleen hänen uransa huonoin. Mourinhon välit Realin pelaajien kanssa olivat myös huonontuneet entisestään. Jotkut pelaajat syyttivät Mourinhoa siitä, että tämä oli arvostellut pelaajia julkisuudessa. Lisäksi Mourinhon pitämä kova ja joustamaton kuri oli aiheuttanut vastustusta. Toukokuun lopulla kerrottiin, että Mourinho ja Real purkavat sopimuksensa.


title: José Mourinho

text: Mourinhon paluu Chelseaan varmistui kesäkuussa 2013. Hän allekirjoitti seuran kanssa nelivuotisen sopimuksen. Mourinhon ensimmäisellä kaudella Chelsea sijoittui sarjassa kolmanneksi ja selviytyi Mestarien liigassa välieriin.


title: José Mourinho

text: Kaudelle 2014/15 Mourinho osti paljon uusia pelaajia. Joukkue voitti sarjamestaruuden ja Englannin liigacupin, ja Mourinho valittiin liigan parhaaksi valmentajaksi. Mestarien liigassa Chelsea putosi jo pudotuspelien ensimmäisellä kierroksella PSG:tä vastaan. Mourinhon puolustusvoittoista pelitaktiikkaa kutsuttiin yleisesti "bussin parkkeeraamiseksi".


title: José Mourinho

text: Mourinhon sopimusta jatkettiin kahdella vuodella kauden 2015/16 alussa. Mourinho ei kuitenkaan saanut joukkueensa peliä kulkemaan, ja tappiot seurasivat Valioliigassa toisiaan. Lopulta seurajohto erotti Mourinhon joulukuun puolivälissä, kun Chelsea oli hävinnyt 9 pelaamastaan 16 liigaottelusta ja joukkue majaili vasta sijalla 16.


title: José Mourinho

text: Mourinhon vahvistettiin toukokuussa 2016 tehneen Manchester Unitedin kanssa kolmivuotisen sopimuksen. Ensimmäisellä kaudella Mourinhon alaisuudessa United sijoittui sarjassa kuudenneksi sekä voitti Eurooppa-liigan ja Englannin liigacupin. Tammikuussa 2018 Mourinhon sopimusta jatkettiin vuodella ja yhdellä optiovuodella. Kaudella 2017–2018 United sijoittui toiseksi Valioliigassa ja Englannin cupissa.


title: José Mourinho

text: Kausi 2018–2019 alkoi Manchester Unitedilla huonosti, ja joulukuun puolivälissä joukkue oli 19 pistettä Valioliigan kärkijoukkuetta perässä. Näin ollen Mourinho sai potkut seurasta 18. joulukuuta 2018.


title: José Mourinho

text: Mourinho on yleensä suosinut puolustusvoittoista ja vastahyökkäyksiin perustuvaa pelitapaa. Portossa hän käytti joustavaa pelitaktiikkaa, jossa ylhäältä prässäävä 4-3-3-ryhmitys saattoi vaihtua puolustavaan 4-4-2-taktiikkaan ja takaisin. Myös Chelsean taktiikka Mourinhon aikana perustui täysin puolustukseen. Milanissakin Mourinho käytti puolustavaa taktiikkaa, mutta Real Madridissa hän joutui perustamaan joukkueensa pelin pallonhallintaan. Real pelasi yleensä kuitenkin melko puolustusvoittoisesti mutta hyökkäävämmin ja nopeammin heikompia joukkueita vastaan. Real käytti Mourinhon aikana korkeaa prässiä, jonka hän loi ajoittain kolmen keskikenttäpelaajan avulla. Mestareiden liigassa Mourinho panosti jälleen enemmän vastahyökkäyksiin.


title: José Mourinho

text: Mourinho on arvostellut ottelutuomareita jo valmentajauransa alusta lähtien. Tuomareiden haukkuminen ja solvaaminen on aiheuttanut skandaaleja ja tuonut Mourinholle useita sakkoja ja toimitsijakieltoja. Hän on puhunut karkeaan tyyliin usein myös valmentajakollegoistaan, kuten Rafael Benítezistä. Arsène Wengeriä hän piikitteli niin kauan, että hillittynä tunnettu Wenger tuohtui. Epäkohteliaan käytöksensä ja provosointinsa vuoksi Mourinhoa on esimerkiksi Saksassa kutsuttu "tuhopolttajaksi", ja hänen käytöstään on arvostellut epäherrasmiesmäiseksi muun muassa Franz Beckenbauer. Myös lehdistötilaisuuksissaan Mourinho on usein puhunut hyökkäävään tyyliin. Hän on itse kutsunut puhetapaansa ja toimintaansa psykologiseksi peliksi.


title: José Mourinho

text: Mourinhon valmentamat joukkueet eivät kärsineet kotitappioita ennätyksellisesti yli yhdeksään vuoteen 23. helmikuuta 2002 ja 2. huhtikuuta 2011 välisenä aikana. Tappiottomien kotiotteluiden putki oli 150 ottelua, joka koostui 38 (V36–T2) ottelusta Portossa, 60 (V46–T14) ottelusta Chelseassa, 38 (V29–T9) ottelusta Internazionalessa ja 14 (V14–T0) ottelusta Real Madridissa. Sarja katkesi 2. huhtikuuta 2011, kun Sporting Gijón yllätti Mourinhon valmentaman Real Madridin 0–1. Edellisen kerran Mourinhon joukkue oli hävinnyt kotonaan 23. helmikuuta 2002, kun hänen valmentamansa Porto hävisi Beira-Marille 2–3.


title: Geof Darrow

text: Geoffrey ”Geof” Darrow (s. 21. lokakuuta 1955, Iowa) on yhdysvaltalainen sarjakuvapiirtäjä ja suunnittelija (designer).


title: Geof Darrow

text: Opiskeltuaan Chicagossa American Academy of Fine Arts -taidekoulussa hän jatkoi opintojaan Hanna-Barberan animaatiostudiolla. Vuonna 1982 hän tapasi tunnetun ranskalaisen sarjakuvan tekijän Mœbiuksen Tron-elokuvan tekemisen yhteydessä. Kaksi vuotta myöhemmin he tekivät yhdessä grafiikkakansion "La Cité Feu", joka myöhemmin julkaistiin englanniksi albumina nimellä "City of Fire." Darrowin piirrostyylissä näkyvät selvästi eurooppalaiset vaikutteet ja häntä voidaankin pitää amerikkalaisena ligne clairen edustajana. Ruudut ovat täynnä yksityiskohtia ja niissä on sekoitettu japanilaisen populaarikulttuurin ja 1950-luvun americanan osasia.


title: Geof Darrow

text: Vuonna 1990 hän teki yhdessä piirtäjä ja kirjoittaja Frank Millerin kanssa kolmiosaisen sarjakuvaromaanin Hard Boiled. Se pohjautui osittain Philip K. Dickin romaaniin "Do Androids Dream of Electric Sheep?" (suom. "Palkkionmetsästäjä"). Hardboiled oli nostalgisen science fictionin, vainoharhaisuuden ja äärimmäisen väkivallan visuaalisesti tehokas yhdistelmä.


title: Geof Darrow

text: Darrow ja Miller tekivät yhdessä myös sarjakuva-albumin "Iso heppu ja Rusty robottipoika (Big Guy and Rusty the Boy Robot)" vuonna 1996. Siinä sankarit pelastavat Tokion jättimäisen liskon kynsistä. Sankaruus on kuvattu kätketyn ironisin sävyin. Nämä sävyt hävisivät sarjakuvasta tehdyssä animaatiosarjassa Jätti-robotti ja punapää, joka esitettiin Suomessakin.


title: Geof Darrow

text: Vuonna 1993 ja 1994 Darrow laati kuvituksen roolipelisarjaan "Underground" (Mayfair Games Inc.)


title: Geof Darrow

text: Kaikissa kolmessa "Matrix"-elokuvassa Darrow oli mukana konseptisuunnittelijana (conceptual designer). Hänen visuaalinen tyylinsä näkyy parhaiten kohtauksessa, jossa Neo herää biomekaanisesta unestaan. Neon kimppuun hyökkäävä hyönteismäinen kone on tyypillinen Darrowin kuvittelema monesta eri elementistä (näytöt, metallinivelet, putket) kasattu mekanoidi.


title: Geof Darrow

text: Darrow oli tekemässä lyhytikäistä Matrix-sarjakuvaa. Hän on piirtänyt kansikuvia sarjakuviin "Concrete, Transmetropolitan" ja Andrew Vachssin" Cross". Hän on myös mukana Doc Frankensteinen tekijätiimissä (kirjoittanut Wachowskin veljekset, piirtänyt Steve Skroce).


title: Geof Darrow

text: Darrow kirjoittaa itse sarjakuvaansa "Shaolin Cowboy" (julkaisija Burlyman Entertainment)


title: Royal Academy of Music

text: Royal Academy of Music on Lontoon yliopistoon kuuluva korkeakoulu (vuodesta 1999), joka on yksi johtavia musiikinalan oppilaitoksia maailmassa. Sen perusti lordi Burghersh vuonna 1822, ja vuonna 1830 Yrjö IV myönsi sille kuninkaallisen valtakirjan ""musiikin tieteen vaalimisen edistämiseksi"".


title: Royal Academy of Music

text: Oppilaitoksessa opiskelee nykyisin jazzia, esiintymistä, sävellystä, musiikkiteatteria ja oopperaa opiskelijoita yli 50 maasta. Yhteensä opiskelijoita on 730, heistä 310 perustutkinnon suorittajia ja 420 jatko-opiskelijoita.


title: Royal Academy of Music

text: Koulussa on laaja kirjasto, joka sisältää yli 160 000 nidettä ja laajan vanhojen alkuperäisnuottikäsikirjoitusten kokoelman, johon kuuluu muun muassa Henry Purcellin ja Thomas Tallisin teoksia. Akatemialla on omistuksessaan myös harvinaisia soittimia kuten satoja vuosia vanhoja stradivarius-viuluja.


title: Killing Machine

text: Killing Machine on heavy metal -yhtyeen Judas Priestin suosituimpia albumeita. Se julkaistiin vuoden 1978 marraskuussa. Yhdysvalloissa albumi julkaistiin seuraavassa maaliskuussa nimellä Hell Bent for Leather, koska levy-yhtiö Columbia ei pitänyt alkuperäisen nimen väkivaltaisesta soundista. USA-versiolla ollut bonuskappale, Fleetwood Mac -cover The Green Manalishi (With The Two-Pronged Crown)" nousi vakiokappaleeksi yhtyeen keikkaohjelmistoon. Muita tunnettuja kappaleita ovat "Hell Bent for Leather" ja "Delivering The Goods". Albumista julkaistiin vuonna 2001 remasteroitu versio kahden bonuskappaleen kera. Toinen näistä, "Fight For Your Life", ei läpäissyt yhtyeen seulaa tälle albumille, mutta Priest käytti kappaleesta myöhemmin joitain osia "Defenders of the Faith" -levyn kappaleessa "Rock Hard, Ride Free". Toinen bonuskappale on liveversio "Screaming for Vengeance" -levyn kappaleesta "Riding on the Wind".


title: Ticino

text: Ticino (virallisesti , ) on Sveitsin italiankielisessä osassa sijaitseva maan eteläisin kantoni. Sen pääkaupunki on Bellinzona. Kantoni on saanut nimensä alueen poikki virtaavasta Ticinojoesta.


title: Ticino

text: Ticino rajoittuu pohjoisessa Valais’n, Urin ja Graubündenin kantoneihin. Lännessä, etelässä ja kaakossa rajanaapurit ovat italialaiset Piemonten ja Lombardian alueet. Kantonin pohjoisosa on Alppien vuoristoa; kantonin korkein kohta on Rheinwaldhorn (3 402 m mpy.). Eteläosa on Sveitsin matalinta aluetta: Lago Maggiore- ja Luganojärvi ovat pari sataa metriä merenpinnan yläpuolella. Eteläosassa onkin melkein välimerellinen ilmasto.


title: Ticino

text: Ticino oli keskiajalla hallinnollisesti ja kulttuurillisesti osa Milanoa, kunnes alue 1400- ja 1500-lukujen sotien seurauksena liitettiin Sveitsin valaliittoon.


title: Ticino

text: Asutus on vahvasti keskittynyt alueen eteläosaan, jossa Välimeren vaikutus, niin ilmaston kuin kulttuurinkin suhteen, näkyy vahvana. Vuoden 2016 lopulla Ticinossa oli 354 375 asukasta.


title: Ticino

text: Kantoni on italiankielinen: 88 prosenttia asukkaista käyttää italiaa pääkielenään (vuonna 2014). Kantonin asukkaista oli vuonna 2014 katolisia oli 69 prosenttia.


title: Ticino

text:
Ticino koostuu 115 kunnasta, joista asukasluvultaan pienin on Corippo (14 asukasta 31.12.2016). Kantonin kaupungit eli yli 10 000 asukkaan kunnat ovat:
Suurien korkeuserojen ja monien jokien ansiosta Ticinossa on useita patojärviä ja vesivoimalaitoksia. Maatalous on pohjoisessa lähinnä karjanhoitoa ja etelässä viininviljelyä. Muita viljelykasveja ovat maissi, perunat, tupakka ja vihannekset. Suurin elinkeino on matkailu; matkailijoiden yöpymisiä oli kantonissa vuonna 2015 noin 2,2 miljoonaa. Matkailu keskittyy kesään: houkuttimina ovat järvet, aurinko ja vaellukset alppiniityillä. Kesämatkailun keskuspaikka on Ascona. Sveitsin kolmanneksi suurimpana pankkikeskuksena Lugano on kantonin liike-elämän keskus.


title: Ticino

text: Kantonin työpaikoista 75 prosenttia oli vuonna 2014 palvelusektorilla. Työpaikoista oli teollisuudessa 24 prosenttia ja alkutuotannossa yksi prosentti.


title: Ticino

text: Sveitsin pohjois-eteläsuuntaiset valtaväylät, moottoritie A2 sekä Gotthardin rautatie, Pohjois-Sveitsistä Italiaan kulkevat Gotthardin maantie- ja rautatietunnelien kautta, Ticinojoen vartta kantonin halki. Moottoritie A13 johtaa Moesajoen vartta koilliseen Graubündeniin.


title: Ticino

text: Luganossa on alueellinen lentoasema. Tilo-junayhtiö hoitaa alueellisen rautatieliikenteen.


title: Derval O’Rourke

text: Derval O’Rourke (s. 28. toukokuuta 1981 Cork) on irlantilainen pika-aitajuoksija.


title: Derval O’Rourke

text: O’Rourke sai Izmirin universiadeissa 2005 pronssia 100 metrin aitajuoksussa ja 4 × 100 metrin viestissä. Moskovan MM-hallikisoissa 2006 hän voitti 60 metrin aitajuoksussa maailmanmestaruuden maansa ennätysajalla 7,84. Aikaisemmin hän ei ollut edennyt aikuisten arvokisoissa välieriä pidemmälle. Göteborgin EM-kilpailuissa 2006 hän sai 100 metrin aitojen jaettua hopeaa uudella Irlannin ennätyksellä 12,72. Hän juoksi myös 4 × 100 metrin viestissä, jossa joukkue teki uuden Irlannin ennätyksen 44,38.


title: Derval O’Rourke

text: Torinon EM-hallikisoissa 2009 O’Rourke saavutti 60 metrin aitajuoksussa pronssia ajalla 7,97. Berliinin MM-kilpailuissa 2009 hän oli 100 metrin aitojen neljäs ja juoksi Irlannin ennätykseksi 12,67. Barcelonan EM-kilpailuissa 2010 hän sai hopeaa 100 metrin aidoissa ajalla 12,65, joka on myös uusi Irlannin ennätys. Pariisin EM-hallikisoissa 2011 hän oli 60 metrin aitojen neljäs ajalla 7,96. Saman vuoden Daegun MM-kilpailuissa hän selviytyi välieriin, muttei juossut niissä loukattuaan pohkeensa alkuerissä. Lontoossa 2012 hän selviytyi ensimmäisen kerran olympiatasolla välieriin. Göteborgin EM-hallikilpailuissa 2013 hän sijoittui 60 metrin aitajuoksussa alun perin neljänneksi, mutta nousi pronssille kilpailun voittajan Nevin Yanıtin jäätyä kiinni dopingista.


title: Derval O’Rourke

text: O’Rourke on voittanut Irlannin mestaruuden 60 metrin aitajuoksussa sisäradoilla vuosina 1999–2006, 2010 ja 2012 sekä 100 metrin aitajuoksussa vuosina 2001, 2002, 2004–2008, 2010 ja 2011.


title: Derval O’Rourke

text: O’Rourke on 176 senttimetriä pitkä ja painaa 55 kilogrammaa.


title: Natallja Mih’nevitš

text: Natallja Vjatšaslavauna Mih’nevitš (o.s. H’araneka, , , s. 25. toukokuuta 1982, Nevinnomyssk, Stavropolin aluepiiri, Venäjän SFNT, Neuvostoliitto) on valkovenäläinen kuulantyöntäjä. Hän on jäänyt kahdesti kiinni dopingin käytöstä ja menettänyt useita arvokisamitaleitaan dopingin takia.


title: Natallja Mih’nevitš

text: Vuonna 1999 Mih’nevitš saavutti alle 18-vuotiaiden MM-kisoista hopeaa, vuonna 2000 alle 20-vuotiaiden MM-kisoista pronssia ja vuonna 2001 alle 20-vuotiaiden EM-kisoista kultaa. Aikuisten arvokisoissa hän pääsi loppukilpailuun ensi kertaa 2004 Ateenan olympialaisissa, missä hän sijoittui viidenneksi. Vuonna 2005 hän oli Helsingin MM-kisoissa kahdeksas ja voitti universiadien kilpailun. Monacossa käydyssä hän oli kolmas. 2006 Moskovan MM-hallikisoista hän voitti kultamitalin tuloksella 19,84 ja kesällä 2006 hän voitti Göteborgin EM-kilpailuissa kultaa tuloksella 19,43. Lisäksi hän voitti työnnettyään 19,81.


title: Natallja Mih’nevitš

text: Pekingin olympialaisissa 2008 Mih’nevitš sijoittui alun perin hopealle tuloksella 20,28. Hänen suorituksensa kuitenkin hylättiin vuonna 2016 kun hänen Pekingin olympialaisissa antamansa dopingnäytteen uusintatutkimuksessa paljastui dopingin käyttö. Hän sai tapauksesta kahden vuoden kilpailukiellon ajalle 4.7.2016–3.7.2018 ja hänen tuloksensa hylättiin takautuvasti aikaväliltä 16.8.2008–15.8.2010. Hylkäyksen takia hän menetti vuonna 2010 saavuttamansa Barcelonan EM-kisojen hopean ja Dohan MM-hallikisojen pronssin. Lisäksi hän oli ollut Berliinin MM-kilpailuissa 2009 neljäs ja saman vuoden kolmas. Daegun MM-kilpailuissa 2011 ja Lontoon olympialaisissa 2012 Mih’nevitš oli yhdestoista.


title: Natallja Mih’nevitš

text: Huhtikuussa 2013 Mih’nevitš jäi kiinni dopingin käytöstä ja sai kahden vuoden kilpailukiellon ajalle 12.4.2013–11.4.2015. Pekingin MM-kilpailuissa 2015 hän sijoittui kahdeksanneksi.


title: Natallja Mih’nevitš

text: Mih’nevitš on 180 senttimetriä pitkä ja painaa 81 kiloa. Hänen ennätyksensä ulkoradoilla on 20,70, minkä hän työnsi Hrodnassa 8. heinäkuuta 2008. Hän on naimisissa valkovenäläisen kuulantyöntäjän Andrei Mih’nevitšin kanssa.


title: Ensimmäinen näky

text: Ensimmäinen näky on MAP-kirkon mukaan ensimmäinen ilmestys, joka aloitti Joseph Smith nuoremman, Myöhempien Aikojen Pyhien Jeesuksen Kristuksen Kirkon perustajan, taivaalliset ilmestykset. Se on hyvin tärkeä osa MAP-kirkon nykypäivän opetuksia. Ensimmäisessä näyssä MAP-kirkon opin mukaan Isä Jumala ja hänen poikansa Jeesus Kristus ilmestyivät Joseph Smithille hänen rukoiltuaan vastausta kysymykseen, mihin kirkkoon hänen pitäisi liittyä. Ensimmäinen kirjoitettu versio tästä näystä on vuodelta 1832, 12 vuotta varsinaisen tapahtuman jälkeen. Tällä hetkellä tiedossa olevia ensimmäisessä persoonassa olevia kuvauksia profeetalta itseltään on kahdeksan ja viisi senaikaista raporttia muilta, jotka kuulivat hänen kertovan kokemuksestaan ja kirjasivat mitä hän sanoi kolmannessa persoonassa.


title: Ensimmäinen näky

text: Seuratakseen äitinsä sekä monien monien muiden aikalaistensa esimerkkiä, Joseph Smith nuorempi halusi myös kokea uskonnollisen herätyksen. ”Hän halusi saada uskonnon myös, halusi tuntea ja huutaa niin kuin muutkin, mutta ei tuntenut mitään”. Joseph Smithin vuoden 1832 ainoa omakätisesti kirjoittama ja samalla ensimmäinen kirjoitettu versio näystä mainitsee:


title: Ensimmäinen näky

text: Vuoden 1838 Joseph Smithin historiassa mainitaan, että ”jolloinkin toisena vuotena Manchesteriin muuttomme jälkeen asuinpaikkakunnallamme ilmeni tavatonta kuohuntaa uskonnon merkeissä.” Palmyrassa on dokumentoitu herätyskokouksia Smithin ”etsikkoaikana”.


title: Ensimmäinen näky

text: Josephin pulmana oli löytää kirkko mihin liittyä. Hän luki Raamattua sekä osallistui eri uskonlahkojen kokouksiin pyrkien löytämään sen yhteisön, joka olisi Jumalalle mieleen. Hän tunsi halua liittyä metodisteihin, mutta hänen isänsä pyrkimykset pysyä erossa kaikista kirkoista ja toisaalta äitinsä tarmokkuus saada lapset etsimään oman sielunsa pelastusta sekä ristiriitaisuudet eri uskonlahkojen esittämissä opeissa loivat ristiriidan, jonka vuoksi hän ei liittynyt mihinkään niistä. Smith kertoo, että ”kamppaillessani äärettömissä vaikeuksissa, jotka nämä uskonkiihkoilijoiden ryhmäkunnat olivat riitelyllään saaneet aikaan, luin eräänä päivänä Jaakobin kirjettä, ensimmäistä lukua ja viidettä jaetta, jossa lukee: "Jos kuitenkin joltakulta teistä puuttuu viisautta, pyytäköön sitä Jumalalta. Hän on saava pyytämänsä, sillä Jumala antaa auliisti kaikille, ketään soimaamatta".” Tämä kohta vaikutti suuresti Smithiin ja sitä noudattaen hän vetäytyi Smithien maatilalta lähimetsään rukoilemaan. Smithin omakätisesti kirjoittama vuoden 1832 versio näystä, kuvaa tapahtuneen näin:


title: Ensimmäinen näky

text: Ensimmäinen näky muistutti siten kääntymyskokemusta ja Smith on mahdollisesti aluksi tulkinnutkin sen sellaiseksi, niin kuin näyn ensimmäiset versiot voivat antaa ymmärtää. Myöhemmissä kuvauksissa kääntymykselliset piirteet jäävät takaa-alalle. Kriitikot ovat päätelleet, että myöhemmin ilmoitetut yksityiskohdat näystä olisivat Joseph Smithin keksimiä ja toimisivat pohjana perustetulle kirkolle.


title: Ensimmäinen näky

text: Vuoden 1838 versio on MAP-kirkon kaanonissa ja siihen viitataan useimmiten. Siinä mainitaan, että Smithin saavuttua lehtoon, jonka oli valinnut aiemmin mielessään ja huomatessaan olevansa yksin ”aloin esittää sydämeni toiveita Jumalalle. Olin tuskin tehnyt niin, kun minuun kävi heti käsiksi jokin voima, joka valtasi minut kokonaan ja jolla oli sellainen hämmästyttävä vaikutus minuun, että se kahlitsi kieleni, niin etten voinut puhua.” Hetkellä jona Smith oli luovuttamassa pimeyden voima, joka oli vallannut hänet hellitti ja


title: Ensimmäinen näky

text: Smith sai vastauksen häntä vaivanneeseen kysymykseen:


title: Ensimmäinen näky

text: Joseph sai myös muuta opetusta taivaallisilta olennoilta ja hänelle luvattiin että Jumalan työ pian alkaisi maan päällä ja että hänellä olisi osa siinä. Näky jätti Josephille sanomattoman rauhan ja levollisuuden tunteen - ero oli suuri hänen aikaisemmin tuntemaansa levottomaan huoleensa oikean kirkon löytämisestä.


title: Ensimmäinen näky

text: Ensimmäiseen näkyyn kohdistettua kritiikkiä on esimerkiksi:


title: Stalinin vainot

text: Stalinin vainot olivat poliittisia vainoja, jotka alkoivat Neuvostoliitossa 1930-luvun lopulla Josif Stalinin vahvistaessa valta-asemaansa. Varsinainen ”suuri puhdistus” () ajoittui vuosiin 1936–1938, jolloin Nikolai Ježov toimi NKVD:n johtajana. Tämän vuoksi aikakautta on nimitetty myös "ježovštšinaksi" (). Vuosien 1936–1938 vainot toimeenpantiin ilman selkeää suunnitelmaa. Ne kohdistuivat epämääräisesti rajattuihin ihmisryhmiin, ja ne toteutettiin huolimattomasti. Vainojen kohteeksi joutui eräiden lähteiden mukaan noin 1,5 miljoonaa ihmistä, mutta esimerkiksi Elina Sana kirjoittaa (2004), että eri arvioiden mukaan vainoissa pidätettiin 7,5–14,0 miljoonaa ihmistä. Hän jatkaa, että näistä pidätetyistä tuntematon määrä kuoli Neuvostoliiton keskitysleireillä.


title: Stalinin vainot

text: Monet 1900-luvun alussa Pohjois-Amerikkaan matkanneet siirtolaiset matkustivat kohti Karjalaa ja Neuvostoliittoa muiden kommunismista innostuneiden siirtolaisten tavoin. Pohjois-Amerikasta tulleet liittyivät VKP(b)n jäseneksi (Venäjän kommunistinen-bolshevikkien-puolue). Olot Karjalassa olivat monelle amerikansuomalaiselle siirtolaiselle vielä paljon karummat kuin Amerikassa. He muuttivat joukolla suomalaissyntyisten muodostamiin työkommuuneihin, joista monet olivatkin käytännössä ankaria työleirejä.


title: Stalinin vainot

text: Samaan aikaan, kun monet amerikansuomalaiset muuttivat Karjalaan, Stalin oli jo aloittanut puhdistuksensa ja kommunistiset aatetoverit likvidoivat järjestelmällisesti toisia aatetovereitaan Neuvostoliitossa. Noin 1 400 amerikansuomalaista palasi 1930-luvulla takaisin Amerikkaan.


title: Stalinin vainot

text: Toisaalta karuissa oloissa kasvaneet amerikansuomalaiset todella rakensivat ja tekivät paljon työtä Karjalan tasavallan hyväksi. Monet elivät normaalia elämää ennen kuin tuho saavutti heidät. Eräs Kalle Heino kirjoitti esimerkiksi näin heinäkuussa 1931: “Yleensä asiat menee täällä hyvin. Pojat vähän sairastelee vatsatautia. Asunto-olot ovat ahtaita. Ruualla pärjää ja töitä tehdään. Useita täältä on palaamassa Ameriikkaan, mutta enemmän on niitä, jotka eivät palaisi takaisin vaikka saisivat vapaan kyydin” Eri tutkijoiden mukaan noin 6 000:sta amerikansuomalaisesta siirtolaisesta kuoli Stalinin puhdistuksissa noin 2 000 henkeä.


title: Stalinin vainot

text:
Eri lähteiden perusteella tiedetään, että Stalinin ajan vainoissa eri puolilla Neuvostoliittoa kuoli miljoonia ihmisiä. Pienimmätkin arviot ovat 4–5 miljoonaa, suurimmat ovat jopa 60–70 miljoonaa, jos mukaan lasketaan kaikki sodissa kaatuneet ja erilaisilla työleireillä tuhotut ihmiset Stalinin valtakaudella vuosina 1922–1953.
Hannu Rautkallion mukaan puoluevaltion terrori tuhosi 1920–1930-luvuilla noin 25–30 miljoonaa Neuvostoliiton kansalaisia.


title: Stalinin vainot

text: Elokuun 1936 ensimmäisessä Moskovan oikeudenkäynnissä tuomittiin ”trotskilais-zinovjevilainen terroristiryhmä”, jonka 16 jäsenestä merkittävimmät olivat Grigori Zinovjev ja Lev Kamenev. He olivat aiemmin kamppailleet Stalinin rinnalla vallasta Lev Trotskia vastaan. Kaikki 16 tuomittiin kuolemaan ja teloitettiin. Seuraavassa oikeudenkäynnissä tammikuussa 1937 tuomittiin muun muassa Karl Radek ja Grigori Sokolnikov ja kolmannessa maaliskuussa 1938 Nikolai Buharin ja Genrih Jagoda. Puna-armeijassa järjestettiin myös puhdistus, jossa teloitettiin muun muassa viidestä Neuvostoliiton marsalkasta kolme, 15 armeijankomentajasta 13, yhdeksästä amiraalista kahdeksan, 57 rintamankomentajasta 50, 186 divisioonankomentajasta 154, kaikki armeijankomissaarit ja 28 rintamankomissaarista 25.


title: Stalinin vainot

text: Osana näitä puhdistuksia Neuvostoliitossa eläneitä suomalaisia tai suomalaissyntyisiä ihmisiä tuhottiin arviolta 25 000–30 000. Eri tutkijoiden mukaan noin 6 000:sta amerikansuomalaisesta siirtolaisesta kuoli Stalinin puhdistuksissa noin 2 000.


title: Stalinin vainot

text: Tuhansia suomalaisia ja suomalaissyntyisiä vangittiin ja monet olivat varmasti tietoisia siitä, että ihmisiä vangitaan ja teloitetaan valtion toimesta. Silti moni uskoi, että noille tuomioille oli oikeat syyt. Kuitenkin kyse oli järjestelmällisistä puhdistuksista, joissa NKVD (Neuvostoliiton valtiollinen poliisi, myöhemmin KGB, nykyinen FSB) toteutti ylhäältä päin annettuja käskyjä likvidoida tietty määrä ihmisiä tietyltä alueelta.


title: Stalinin vainot

text: Monia syytettiin muun muassa valtion vastaisesta toiminnasta, valtion tai yhteiskunnan omaisuuden tuhoamisesta tai vahingoittamisesta vastavallankumouksellisessa tarkoituksessa tai tällaiseen toimintaan agitoimisesta (Venäjän federaation rikoslakikokoelma vuodelta 1926, § 58/9-10). Samaan pykälään vedoten suomalaisia tai suomalaissyntyisiä syytettiin Suomen valtion organisoimasta vastavallankumouksellisesta toiminnasta. Vangittuja kuulusteltiin, kidutettiin ja tuomittiin tekaistuin syin. Yksistään silloisessa Leningradissa tapettiin vuosina 1937–1938 yhteensä 3 000 suomalaista.


title: Stalinin vainot

text: Petroskoin läheltä löytyy kaksi tunnettua teloituspaikkojen muistoaluetta: Sandarmoh ja Krasnyi Bor ('Punainen kangas'). Vuosina 1937–1938 Petroskoin lähistöllä ammuttiin ja haudattiin salaa ainakin 3 776 henkeä, ja yksi tällainen joukkoteloituspaikka on Krasnyi Borissa. Paikalla teloitettiin 9.8.1937–11.10.1938 yhteensä 1 196 henkeä, joiden joukossa oli 580 suomalaista. Paikalla on tehty kaivauksia vuonna 1997, joissa on löydetty hautoihin pinottuja ruumiita, joiden kalloissa oli ampumisen seurauksena luodinreikiä. Alueelle on avattu muistohautausmaa vuonna 1998. Krasnyi Boriin pystytetyssä muistomerkissä on lainaus Raamatusta venäjäksi, karjalaksi, suomeksi ja vepsäksi: "Autuaita ovat murheelliset, sillä he saavat lohdutuksen" (Matt 5:4). Puolestaan Sandarmohin teloitus- ja hautapaikassa Itä-Karjalassa tapettiin noin 800 suomalaista ja inkeriläistä, 676 karjalaista sekä yli 6 000 muuta kansallisuutta edustanutta ihmistä. Tutkimus on osoittanut, että kaikki tapettiin syyttöminä. Neuvostoliittoon 1920- ja 1930-luvuilla loikanneista vajaasta 15 000 suomalaisesta tapettiin liki puolet.


title: Stalinin vainot

text: Josif Stalinin kuoltua 5. maaliskuuta 1953 jälkeen alkoi rehabilointi, jonka tarkoituksena oli palauttaa syyttömästi teloitettujen tai tuomittujen arvonsa takaisin. NKP:n pääsihteeri Nikita Hruštšov tuomitsi Stalinin poliittisen terrorin vuonna 1956 XX puoluekokouksessa.


title: Oopperametalli

text: Oopperametalli-käsite syntyi metallimusiikin ja dramaattisen klassisen laulutavan symbioosina. Oopperametalli voi myös sisältää klassisia elementtejä, soittimia (esim. sello, viulu ja/tai piano) ja tyylittelyjä luoden näin sinfoniaallisen kokonaisuuden. Tämä käsite on jäänyt voimaan kansan suuhun, ja vaikka se kuvaakin vain osaksi musiikkityyliä, on siitä jäänyt pysyvä sanonta.


title: Oopperametalli

text: Nightwishin yhteydessä tätä ilmaisua on käytetty laajimmin, johtuen yhtyeestä sittemmin erotetun Tarja Turusen klassisen laulajan tyylistä. Myös muita yhtyeitä, kuten After Foreveria, Apocalypticaa, tai Therionia, on kutsuttu oopperametalliyhtyeeksi.


title: Live/Dead

text: Live/Dead on vuonna 1969 julkaistu Grateful Deadin livealbumi. Albumin kappaleet on taltioitu useammasta eri konsertista.


title: Live/Dead

text: Kappaleet "Dark Star" ja "St. Stephen" ovat Fillmore Westin konsertista 27. helmikuuta 1969 ja "Death Don't Have No Mercy", "Feedback" ja "And We Bid You Goodnight" Fillmore Westin konsertista 2. maaliskuuta 1969. Kappaleet "The Eleven" ja "Turn On Your Love Light" ovat Avalon Ballroomin konsertista 26. tammikuuta 1969. Toisin kuin myöhempinä vuosina, vuoden 1969 alussa Grateful Deadin konserttiohjelmassa oli vaihtelua vähän. He improvisoivat kappaleiden "Dark Star"/"St. Stephen"/"The Eleven" yhdistelmää useita kertoja viikossa ja tutkivat laajalti kappaleiden mahdollisuuksia.


title: Live/Dead

text: Kosketinsoittaja Tom Constanten oli tällä levyllä viimeistä kertaa mukana Grateful Deadin kokoonpanossa.


title: Pertti Nieminen (urheilija)

text: Pertti Ilmari ”Pepita” Nieminen (9. joulukuuta 1936 Hämeenlinna – 9. marraskuuta 2016 Turku) oli suomalainen jääkiekkohyökkääjä ja -valmentaja.


title: Pertti Nieminen (urheilija)

text: Nieminen aloitti uransa HPK:ssa vuonna 1952. Kerhossa hän pelasi kuusi kautta ennen siirtymistään TPS:aan. Hän oli turkulaisten ensimmäisiä hankintoja muualta Suomesta. Turussa Nieminen pelasi uransa loppuun, vuoteen 1971. Kahtena viimeisenä kautena hän toimi TPS:n pelaajavalmentajana ja myöhemmin pelkkänä valmentajana. Nieminen pelasi SM-sarjaurallaan 211 ottelua ja teki pisteet 135+57.


title: Pertti Nieminen (urheilija)

text: Nieminen pelasi maajoukkueessa 82 kertaa tehoin 27+8. MM-kisoissa hän pelasi viidesti ja olympialaisissa kerran.


title: Pertti Nieminen (urheilija)

text: Jalkapallossa Nieminen voitti SM-hopeaa TPS:ssa vuonna 1960.


title: Pertti Nieminen (urheilija)

text: Pertti Niemisen veli Antero Nieminen pelasi jääkiekkoa maalivahtina HPK:ssa.


title: Luis Aragonés

text: Luis Aragonés (28. heinäkuuta 1938 Hortaleza, Madrid – 1. helmikuuta 2014 Madrid) oli espanjalainen jalkapalloilija, pelipaikaltaan hyökkääjä, ja myöhemmin valmentaja. Hän johdatti Espanjan Euroopan-mestariksi 44 vuoden tauon jälkeen vuonna 2008.


title: Luis Aragonés

text: Aragonés kuoli leukemiaan 1. helmikuuta 2014 Madridissa 75-vuotiaana.


title: Luis Aragonés

text: Aragonés aloitti pelaajauransa Getafessa vuonna 1957. Vuotta myöhemmin hän teki sopimuksen Real Madridin kanssa, mutta ei koskaan noussut edustusjoukkueeseen, vaan vietti suurimman osan ajasta lainassa muissa seuroissa kuten Recreativossa ja Hérculesissa. Hän pelasi muutamia otteluita myös Real Madridin reservijoukkueessa Plus Ultrassa (nykyinen Real Madrid Castilla). Vuonna 1960 hän liittyi Real Oviedoon ja teki ensiesiintymisensä Espanjan pääsarjassa Primera Divisiónissa. Vuodet 1961–1964 Aragonés pelasi Real Betisisissä.


title: Luis Aragonés

text: Parhaiten Aragonés muistetaan ajastaan Atlético Madridissa, johon hän liittyi vuonna 1964 ja pelasi seurassa uransa loppuun vuoteen 1974. Hänen erikoisosaamisensa olivat vapaapotkut, ja kaudella 1969–1970 hän jakoi kauden parhaalle maalintekijälle annettavan Pichichi-palkinnon Amancion ja seuratoverinsa Gáraten kanssa. Atléticon paidassa Aragonés oli mukana voittamassa Espanjan-mestaruutta kolmesti vuosina 1966, 1970, ja 1973 ja cup-kilpailu Copa del Reytä kahdesti vuosina 1965 ja 1972. Pelaamassaan 360 pääsarjaottelussa hän teki yhteensä 160 maalia.


title: Luis Aragonés

text: Espanjan maajoukkueessa Aragonés teki ensiesiintymisensä 8. toukokuuta 1965 tulokseen 0–0 päättyneessä ystävyysottelussa Skotlantia vastaan. Hän pelasi yhteensä 11 maaottelua ja teki niissä kolme maalia.Lopetettuaan peliuransa Aragonés palkattiin lähes välittömästi Atlético Madridin valmentajaksi, ja hän valmensi seuraa neljään eri otteeseen vuosina 1974–1980, 1982–1987, 1991–1993 ja 2002–2003. Vuonna 1974 seura voitti hänen alaisuudessaan Intercontinental Cupin. Espanjan kentillä menestystä tuli vuonna 1977 liigamestaruuden merkeissä ja vuosina 1976, 1985 ja 1992 Copa del Reyn voiton myötä. Aragonés valmensi urallaan myös useita muita seuroja kuten Barcelonaa, Sevillaa, Valenciaa, Espanyolia, Real Betisiä, Oviedoa ja Mallorcaa.


title: Luis Aragonés

text: 18. elokuuta 2004 Aragonés korvasi Iñaki Sáezin Espanjan jalkapallomaajoukkueen päävalmentajana tehtävänään luotsata Espanja läpi karsintojen vuoden 2006 MM-kilpailuihin. Joukkue selvittikin karsinnat kärsimättä yhtään tappiota, ja Aragonésin ja Espanjan tappioton maaotteluputki venyi lopulta 25 ottelun mittaiseksi. Varsinaisessa turnauksessa Espanjan tie kuitenkin katkesi ennen mitalipelejä kuten monesti ennenkin arvokilpailuissa, tällä kertaa 1–3-tappioon päättyneeseen neljännesvälieräotteluun Ranskaa vastaan. Aikaisesta putoamisesta huolimatta Espanjan kuninkaallinen jalkapalloliitto oli tyytyväinen Aragonésin tekemään työhön, ja hän ilmoitti jatkavansa Espanjan päävalmentajana vuoden 2008 EM-kilpailuihin asti.